CELEX: 32015R1017
Language: ro
Date: 2015-06-25 00:00:00
Title: Regulamentul (UE) 2015/1017 al Parlamentului European și al Consiliului din 25 iunie 2015 privind Fondul european pentru investiții strategice, Platforma europeană de consiliere în materie de investiții și Portalul european de proiecte de investiții și de modificare a Regulamentelor (UE) nr. 1291/2013 și (UE) nr. 1316/2013 – Fondul european pentru investiții strategice

1.7.2015   
            
            
               RO
            
            
               Jurnalul Oficial al Uniunii Europene
            
            
               L 169/1
            
         REGULAMENTUL (UE) 2015/1017 AL PARLAMENTULUI EUROPEAN ȘI AL CONSILIULUI
   din 25 iunie 2015
   privind Fondul european pentru investiții strategice, Platforma europeană de consiliere în materie de investiții și Portalul european de proiecte de investiții și de modificare a Regulamentelor (UE) nr. 1291/2013 și (UE) nr. 1316/2013 – Fondul european pentru investiții strategice
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolele 172 și 173, articolul 175 al treilea paragraf și articolul 182 alineatul (1),
   având în vedere propunerea Comisiei Europene,
   după transmiterea proiectului de act legislativ parlamentelor naționale,
   având în vedere avizul Comitetului Economic și Social European (1),
   având în vedere avizul Comitetului Regiunilor (2),
   hotărând în conformitate cu procedura legislativă ordinară (3),
   întrucât:
   
               (1)
            
            
               Criza economică și financiară a dus la o scădere a nivelului de investiții în cadrul Uniunii. Investițiile au scăzut cu aproximativ 15 % față de perioada de vârf din 2007. Uniunea suferă în special din cauza lipsei investițiilor ca urmare a constrângerilor bugetare suferite de statele membre și din cauza creșterii economice slabe, ceea ce a dus la incertitudini pe piață în ceea ce privește viitorul economic. Această absență a investițiilor, care a fost deosebit de acută în statele membre cele mai afectate de criză, a încetinit redresarea economică și afectează în mod negativ crearea de locuri de muncă, perspectivele de creștere și competitivitatea pe termen lung, existând posibilitatea ca aceasta să împiedice realizarea obiectivelor strategiei Europa 2020 pentru o creștere inteligentă, durabilă și favorabilă incluziunii. Este nevoie să se consolideze atractivitatea investițiilor în Europa și în infrastructura unei economii moderne bazate pe cunoaștere.
            
         
               (2)
            
            
               Sunt necesare acțiuni cuprinzătoare pentru a inversa cercul vicios creat de lipsa investițiilor și de disparitățile tot mai accentuate dintre regiuni și pentru a consolida încrederea în economia Uniunii. Totodată, stimulentele pentru crearea unui mediu favorabil investițiilor în statele membre ar putea impulsiona redresarea economică. Împreună cu reimpulsionarea finanțării investițiilor, reformele structurale eficiente și durabile din punct de vedere economic și social, precum și responsabilitatea fiscală constituie mijloace de a crea un cerc virtuos în care proiectele de investiții contribuie la sprijinirea ocupării forței de muncă și a cererii și duc la o reducere durabilă a deviației PIB-ului, precum și la evoluția potențialului de creștere. Un Fond european pentru investiții strategice (FEIS), consolidat prin contribuțiile statelor membre, trebuie să completeze strategia globală de îmbunătățire a competitivității Uniunii și de atragere a investițiilor.
            
         
               (3)
            
            
               Pentru a maximiza impactul FEIS asupra ocupării forței de muncă, statele membre ar trebui să continue să întreprindă reforme structurale eficace și sustenabile din punct de vedere economic și social, precum și alte inițiative, cum ar fi programe de formare și politici active privind piața muncii, sprijinirea unor condiții favorabile creării de locuri de muncă durabile și de calitate și investiții în politici sociale bine direcționate, în conformitate cu Pachetul privind investițiile sociale din 2013. În plus, statele membre ar trebui să desfășoare activități suplimentare, cum ar fi programe de formare specifice prin care să se garanteze concordanța dintre competențele lucrătorilor și nevoile sectoarelor care beneficiază de FEIS, servicii de afaceri adaptate întreprinderilor pentru a le pregăti pentru o eventuală extindere și creare de noi locuri de muncă, precum și sprijinirea noilor întreprinderi și a persoanelor care desfășoară o activitate profesională independentă.
            
         
               (4)
            
            
               Forumul G20, prin intermediul Inițiativei globale pentru infrastructură, a recunoscut importanța investițiilor pentru creșterea cererii, pentru mărirea productivității și pentru stimularea creșterii și s-a angajat să creeze un climat favorabil unor niveluri mai ridicate de investiții.
            
         
               (5)
            
            
               De-a lungul crizei economice și financiare, Uniunea a făcut eforturi pentru a promova creșterea, în special prin intermediul inițiativelor prevăzute în strategia Europa 2020 care a instituit o abordare pentru o creștere inteligentă, durabilă și favorabilă incluziunii, precum și prin intermediul semestrului european pentru coordonarea politicilor economice. Banca Europeană de Investiții (BEI) și-a consolidat rolul în stimularea și promovarea investițiilor în Uniune, parțial prin intermediul unei majorări de capital în ianuarie 2013. Sunt necesare măsuri suplimentare pentru a asigura acoperirea corespunzătoare a nevoilor de investiții și macroeconomice ale Uniunii, utilizarea eficientă a lichidităților disponibile pe piață și încurajarea direcționării acestor lichidități către finanțarea de proiecte de investiții viabile.
            
         
               (6)
            
            
               La 15 iulie 2014, președintele ales al Comisiei a prezentat Parlamentului European orientări politice pentru următoarea Comisie. Respectivele orientări politice făceau apel la mobilizarea unei sume de „până la 300 miliarde EUR în investiții publice și private suplimentare în economia reală în următorii trei ani” pentru a stimula investițiile în vederea creării de locuri de muncă.
            
         
               (7)
            
            
               La 26 noiembrie 2014, Comisia a emis o Comunicare intitulată „Un plan de investiții pentru Europa” (denumit în continuare „Planul de investiții”), care prevedea crearea FEIS, a unui portal transparent de proiecte de investiții la nivelul Uniunii (Portalul european de proiecte de investiții) și a unei platforme de consiliere (Platforma europeană de consiliere în materie de investiții) și care a pus accentul pe o agendă pentru înlăturarea obstacolelor în calea investițiilor și pentru finalizarea pieței interne.
            
         
               (8)
            
            
               Consiliul European din 18 decembrie 2014 a conchis că „stimularea investițiilor și abordarea disfuncționalităților pieței în Europa este o provocare politică cheie” și că „noul accent pe investiții, împreună cu angajamentul statelor membre de a intensifica reformele structurale și de a urmări o consolidare fiscală favorabilă creșterii, va oferi baza pentru creștere economică și crearea de locuri de muncă în Europa”. Consiliul European a lansat un apel pentru „crearea unui Fond european pentru investiții strategice (FEIS) în Grupul BEI cu scopul de a mobiliza investiții noi în valoare de 315 miliarde de euro între 2015 și 2017” și a invitat Grupul BEI „să demareze activitățile utilizând propriile fonduri începând cu ianuarie 2015”. De asemenea, Consiliul European a subliniat faptul că „FEIS va completa și se va alătura programelor în desfășurare ale UE și activităților tradiționale ale BEI”.
            
         
               (9)
            
            
               La 13 ianuarie 2015, Comisia a emis o Comunicare intitulată „Utilizarea optimă a flexibilității în cadrul normelor existente ale Pactului de stabilitate și de creștere”, în care a detaliat modul în care va aplica aceste norme.
            
         
               (10)
            
            
               La 24 iunie 2015, Comisia a declarat că „fără a aduce atingere prerogativelor Consiliului în punerea în aplicare a Pactului de stabilitate și de creștere (PSC), contribuțiile unice ale statelor membre la FEIS sau la platformele tematice de investiții sau la platformele de investiții la care participă mai multe țări, instituite pentru punerea în aplicare a planului de investiții, fie că sunt realizate de un stat membru sau de băncile naționale de promovare care sunt clasificate în sectorul public general sau care acționează în numele unui stat membru, ar trebui ca, în principiu, să reprezinte măsuri unice, în înțelesul articolului 5 din Regulamentul (CE) nr. 1466/97 al Consiliului (4) și al articolului 3 din Regulamentul (CE) nr. 1467/97 al Consiliului (5)”.
            
         
               (11)
            
            
               FEIS ar trebui să facă parte dintr-o strategie cuprinzătoare menită să abordeze incertitudinile legate de investițiile publice și private și să reducă decalajele în materie de investiții din Uniune. Strategia se sprijină pe trei piloni: mobilizarea resurselor financiare pentru investiții, aducerea investițiilor la economia reală și îmbunătățirea mediului de investiții în Uniune. Strategia ar trebui să încurajeze competitivitatea și redresarea economică și ar trebui să aibă caracter complementar cu obiectivul coeziunii economice, sociale și teritoriale în toată Uniunea. FEIS ar trebui văzut ca o completare la toate celelalte acțiuni necesare pentru reducerea decalajelor în materie de investiții din Uniune și ca un stimulent pentru noi investiții, datorită faptului că acționează ca fond de garantare.
            
         
               (12)
            
            
               Mediul de investiții din Uniune ar trebui îmbunătățit prin eliminarea obstacolelor în calea investițiilor, prin garantarea faptului că nu există discriminare bazată pe gestionarea publică sau privată a proiectelor, prin consolidarea pieței interne și prin creșterea gradului de previzibilitate a reglementărilor. În Comunicarea sa intitulată „Programul de lucru al Comisiei pentru 2015: un nou început”, Comisia a anunțat că o prioritate politică este aceea de a „reduce sarcina reprezentată de reglementare, menținând, în același timp, un nivel ridicat de protecție socială, a sănătății și a mediului, precum și o diversitate de oferte la dispoziția consumatorilor” și că „va efectua o revizuire generală a normelor, pentru a [se] asigura că acestea contribuie la realizarea agendei pentru creștere economică și locuri de muncă”. Comisia și statele membre ar trebui să se angajeze la această sarcină în cel mai scurt timp. Activitatea FEIS, precum și investițiile din Uniune în general, ar trebui să beneficieze de aceste activități paralele.
            
         
               (13)
            
            
               Scopul FEIS ar trebui să fie acela de a contribui la soluționarea dificultăților de finanțare și de punere în aplicare a investițiilor strategice, transformatoare și productive, cu o valoare adăugată ridicată din punct de vedere economic, social și al mediului, care să contribuie la realizarea obiectivelor politicilor Uniunii, cum sunt cele menționate în Regulamentul (UE) nr. 1287/2013 al Parlamentului European și al Consiliului (6), Regulamentul (UE) nr. 1291/2013 al Parlamentului European și al Consiliului (7), Regulamentul (UE) nr. 1315/2013 al Parlamentului European și al Consiliului (8) și Regulamentul (UE) nr. 1316/2013 al Parlamentului European și al Consiliului (9). FEIS ar trebui să ofere o impulsionare imediată a economiei Uniunii și să îmbunătățească accesul la finanțare, și competitivitatea întreprinderilor și a altor entități, cu un accent deosebit pe întreprinderile mici și mijlocii (IMM-uri) și pe întreprinderile mici cu capitalizare medie, în vederea reducerii nivelului șomajului și stimulării creșterii economice în Uniune.
               FEIS ar trebui să sprijine deci investițiile strategice cum ar fi, dar nu numai, proiectele de interes comun care au ca obiectiv: să finalizeze piața internă în sectoarele transportului, telecomunicațiilor și infrastructurii energetice, inclusiv în ceea ce privește interconexiunile de transport și energie, precum și în domeniul infrastructurii digitale; să extindă utilizarea energiei din surse regenerabile, precum și eficiența energetică și a utilizării resurselor; să dezvolte și să modernizeze sectorul energetic în conformitate cu prioritățile uniunii energetice, printre care securitatea aprovizionării cu energie; și să contribuie la dezvoltarea durabilă a acestor sectoare și să exploateze sinergiile potențiale dintre acestea. De asemenea, investițiile respective ar trebui să includă proiecte de interes comun în domeniul dezvoltării urbane și rurale, în domeniul social și în domeniile mediului și resurselor naturale; proiecte care consolidează baza științifică și tehnologică a Uniunii și care stimulează beneficiile pentru societate și o mai bună exploatare a potențialului economic și industrial al politicilor de inovare, cercetare și dezvoltare tehnologică, inclusiv a infrastructurii de cercetare și a facilităților proiectelor-pilot și demonstrațiilor; precum și proiecte referitoare la capitalul uman, cultură și sănătate. Stimulentele bazate pe piață și adiționalitatea oferită de FEIS ar trebui să garanteze axarea FEIS pe proiecte viabile din punct de vedere social și economic, fără alocări sectoriale sau regionale prealabile, în special pentru a aborda nevoile de investiții majore sau disfuncționalitățile pieței.
               În același timp, FEIS ar trebui să fie capabil să sprijine proiectele viabile din perspectivă ecologică și să aducă avantaje pentru industriile și tehnologiile cu un potențial de creștere ridicat, precum și să contribuie la tranziția către o economie ecologică, durabilă și eficientă din punct de vedere al utilizării resurselor. Prin depășirea dificultăților de investiții actuale din Uniune și reducerea disparităților regionale, FEIS ar trebui să contribuie la consolidarea competitivității, a potențialului de cercetare și inovare, a coeziunii economice, sociale și teritoriale ale Uniunii și să sprijine o tranziție cu utilizarea eficientă a energiei și resurselor, inclusiv în ceea ce privește tranziția infrastructurii către o economie durabilă, bazată pe surse regenerabile de energie și circulară, prin crearea de locuri de muncă stabile și remunerate echitabil. FEIS ar trebui să susțină proiecte de orice dimensiuni care promovează crearea de locuri de muncă de calitate, creșterea și competitivitatea pe termen scurt, mediu și lung, în special în cazul în care aceste proiecte aduc cea mai mare valoare adăugată, contribuind astfel la atingerea obiectivelor politicilor Uniunii, în conformitate cu articolul 9 din Tratatul privind Uniunea Europeană (TUE) și cu articolul 3 din Tratatul privind funcționarea Uniunii Europene (TFUE). În scopul atingerii obiectivelor generale prevăzute în prezentul regulament, FEIS ar trebui să contribuie la realizarea obiectivelor prevăzute la articolele 170, 173 și 179 din TFUE și la articolul 194 alineatul (1) din TFUE.
            
         
               (14)
            
            
               FEIS ar trebui să sprijine proiecte în domeniile cercetării, dezvoltării și inovării. Investițiile sprijinite prin FEIS ar trebui să contribuie la realizarea programelor și politicilor existente ale Uniunii și la atingerea obiectivelor strategiei Europa 2020 pentru o creștere inteligentă, durabilă și favorabilă incluziunii. Aceste investiții ar trebui să sprijine punerea în aplicare a concluziilor Consiliului European din 17 iunie 2010.
            
         
               (15)
            
            
               FEIS ar trebui să sprijine proiecte de dezvoltare a sectorului energetic. În Comunicarea sa intitulată „O strategie-cadru pentru o uniune energetică rezilientă cu o politică prospectivă în domeniul schimbărilor climatice”, Comisia a subliniat importanța eficienței energetice ca o sursă de energie în sine și a precizat clar că FEIS „oferă o oportunitate de mobilizare a unor investiții majore în renovarea clădirilor”. Se estimează că investițiile în eficiența energetică vor genera până la două milioane de locuri de muncă până în 2020 și posibil alte două milioane de locuri de muncă până în 2030. Pentru a garanta că FEIS își atinge scopul de mobilizare a investițiilor private, de creare de locuri de muncă, de stimulare a unor evoluții economice solide și de reducere a dezechilibrelor macroeconomice, este necesar să se acorde o atenție deosebită eficienței energetice. FEIS ar trebui să sprijine proiecte în conformitate cu obiectivele Uniunii în materie de energie, climă și eficiență energetică prevăzute în strategia Europa 2020 și în cadrul de politici privind clima și energia pentru 2030 și care au scopul de a îndeplini obiectivele strategiei Europa 2020 pentru o creștere inteligentă, durabilă și favorabilă incluziunii.
            
         
               (16)
            
            
               FEIS ar trebui să sprijine proiecte pentru dezvoltarea infrastructurilor și a echipamentelor de transport, precum și a tehnologiilor inovatoare de transport. Sprijinul FEIS pentru infrastructura de transport ar trebui să contribuie la realizarea obiectivelor Regulamentului (UE) nr. 1315/2013 și ale Regulamentului (UE) nr. 1316/2013 prin crearea de noi infrastructuri sau de infrastructuri acolo unde acestea lipsesc și prin modernizarea și reabilitarea infrastructurii existente, făcând totodată posibilă finanțarea de operațiuni de cercetare și inovare în acest sector. Ar trebui să se acorde o atenție deosebită proiectelor care creează sinergii consolidând legăturile dintre sectoarele transportului, telecomunicațiilor și energiei, precum și proiectelor de transport inteligente și durabile din mediul urban.
            
         
               (17)
            
            
               FEIS ar trebui să ofere sprijin financiar entităților cu până la 3 000 de angajați, cu un accent deosebit pe IMM-uri și pe întreprinderile mici cu capitalizare medie. Accesul crescut la finanțare ar trebui să avantajeze în special IMM-urile, inclusiv pentru înființarea de întreprinderi noi, întreprinderi create prin separare desprinse din instituții academice, întreprinderi din sectorul economiei sociale și organizații fără scop lucrativ.
            
         
               (18)
            
            
               FEIS ar trebui să sprijine proiecte pentru dezvoltarea și instalarea de tehnologii ale informației și comunicării (TIC), inclusiv proiecte de interes comun care au scopul de a finaliza piața internă în domeniul telecomunicațiilor și a infrastructurii digitale.
            
         
               (19)
            
            
               FEIS ar trebui să sprijine proiecte în domeniul mediului și al eficienței resurselor, inclusiv în domeniul resurselor naturale.
            
         
               (20)
            
            
               FEIS ar trebui să sprijine proiecte în domeniul capitalului uman, culturii și sănătății, inclusiv proiecte în domeniul educației, formării, al dezvoltării competențelor în sectorul TIC și al educației digitale, precum și proiecte în sectorul cultural și creativ, în turism și în domeniile sociale. Investițiile în aceste domenii ar trebui să se bazeze pe o abordare cuprinzătoare, care să respecte în mod adecvat, în fiecare caz, valoarea intrinsecă a educației și a culturii.
            
         
               (21)
            
            
               Numeroase IMM-uri și societăți cu capitalizare medie din întreaga Uniune au nevoie de asistență pentru a atrage finanțare de pe piață, în special în ceea ce privește investițiile cu grad mai mare de risc. FEIS ar trebui să ajute respectivele entități să depășească deficitul de capital, disfuncționalitățile pieței și fragmentarea financiară care cauzează condiții de concurență neechitabile în Uniune, datorită faptului că permite BEI și Fondului european de investiții (FEI), băncilor sau instituțiilor naționale de promovare și platformelor sau fondurilor de investiții să ofere infuzii de capital, directe și indirecte și să furnizeze garanții pentru securizarea împrumuturilor de înaltă calitate, precum și alte produse acordate pentru a sprijini realizarea obiectivelor FEIS.
            
         
               (22)
            
            
               FEIS urmează să fie instituit în cadrul BEI. Activitatea FEIS de finanțare a IMM-urilor, a societăților mici cu capitalizare medie, precum și a altor entități, urmează să fie realizată în special prin FEI.
            
         
               (23)
            
            
               FEIS ar trebui să ofere o gamă largă de produse financiare, inclusiv capitaluri proprii, împrumuturi și garanții, pentru a răspunde în mod optim la nevoile fiecărui proiect. O astfel de gamă largă de produse ar trebui să permită FEIS să se adapteze la nevoile pieței și, în același timp, să încurajeze investițiile private în proiecte. FEIS nu ar trebui să înlocuiască finanțarea de pe piața privată sau produsele oferite de către băncile sau instituțiile naționale de promovare, ci să servească drept catalizator al finanțării private prin corectarea unor deficiențe ale pieței, astfel încât să se asigure utilizarea cea mai strategică și mai eficientă a banilor publici și ar trebui să acționeze ca mijloc de sporire a gradului de coeziune de pe teritoriul Uniunii.
            
         
               (24)
            
            
               Pentru a proteja mai bine inițiativele cofinanțate de Uniune și pentru a culege beneficiile comerciale și economice oferite de acestea, participanții la proiectele FEIS ar trebui, atunci când este posibil, să respecte un set de norme stabilite în cadrul programului Orizont 2020 – Programul-cadru pentru cercetare și inovare (2014 - 2020) prevăzut în Regulamentul (UE) nr. 1291/2013, referitoare la exploatarea și diseminarea rezultatelor proiectelor, inclusiv protejarea acestora prin drepturile de proprietate intelectuală.
            
         
               (25)
            
            
               Impactul FEIS asupra creării de locuri de muncă și, atunci când este posibil, calitatea sa ar trebui monitorizate sistematic prin intermediul unei evaluări anuale pe baze agregate a rezultatelor și a impactului operațiunilor de finanțare și de investiții ale BEI sprijinite în temeiul prezentului regulament.
            
         
               (26)
            
            
               FEIS ar trebui să asigure adiționalitatea contribuind la remedierea disfuncționalităților pieței sau a situațiilor de investiții sub nivelul optim și sprijinind operațiuni care nu ar fi putut fi desfășurate fără sprijinul FEIS de către BEI, FEI sau în baza instrumentelor financiare existente ale Uniunii, în perioada în care poate fi utilizată garanția stabilită în temeiul prezentului regulament (denumită în continuare „garanția UE”), sau nu ar fi putut fi realizate în aceeași măsură. În acest scop, FEIS ar trebui să vizeze, de regulă, proiecte cu un profil de risc mai ridicat decât cel al proiectelor sprijinite prin operațiunile normale ale BEI.
            
         
               (27)
            
            
               FEIS ar trebui să vizeze investițiile despre care se presupune că sunt viabile din punct de vedere economic și tehnic conform unei analiză costuri-beneficii realizată după standardele Uniunii. În același timp, investițiile ar trebui să răspundă cerințelor specifice pentru finanțarea prin FEIS.
            
         
               (28)
            
            
               FEIS ar trebui să vizeze investiții ce implică un risc adecvat, de regulă mai ridicat decât riscul aferent operațiunilor obișnuite ale BEI, dar care totodată sunt concordante cu politicile Uniunii, inclusiv cu obiectivele referitoare la creșterea economică inteligentă, durabilă și favorabilă incluziunii, crearea de locuri de muncă de calitate și coeziunea economică, socială și teritorială, și care întrunesc cerințele specifice pentru finanțarea prin FEIS.
            
         
               (29)
            
            
               FEIS ar trebui să fie înzestrat cu o structură de guvernanță adecvată, a cărei funcție ar trebui să fie proporțională cu unicul său scop de a asigura utilizarea adecvată a garanției UE. Această structură de guvernanță ar trebui să fie compusă dintr-un comitet director, un director executiv și un comitet pentru investiții. Ea nu ar trebui să aducă atingere sau să interfereze cu procesul decizional al BEI sau să se substituie organelor de conducere ale BEI. Comitetul director ar trebui să stabilească, în special, orientările strategice ale FEIS și normele necesare funcționării sale. Directorul executiv ar trebui să răspundă de gestionarea curentă a FEIS și să desfășoare activitatea pregătitoare pentru reuniunile Comitetului pentru investiții.
            
         
               (30)
            
            
               Comitetul pentru investiții ar trebui să ia deciziile privind utilizarea garanției UE pentru proiectele potențiale și pentru operațiunile cu băncile sau instituțiile naționale de promovare sau platformele de investiții în mod transparent și independent. Comitetul pentru investiții ar trebui să fie compus din opt experți independenți care dețin expertiză într-o gamă largă de domenii, după cum se menționează în prezentul regulament, și directorul executiv. Comitetul pentru investiții ar trebui să răspundă în fața Comitetului director, care ar trebui să supravegheze îndeplinirea obiectivelor FEIS și să monitorizeze în mod continuu respectarea de către membrii Comitetului pentru investiții a obligațiilor care le revin în temeiul prezentului regulament.
            
         
               (31)
            
            
               Pentru a permite FEIS să-și susțină investițiile, Uniunea ar trebui să acorde o garanție UE care nu ar trebui să depășească în niciun moment 16 000 000 000 EUR. Atunci când se acordă în baza unui portofoliu, acoperirea garanției UE ar trebui plafonată în funcție de tipul de instrument, cum ar fi împrumuturi, capital propriu sau garanții, iar plafonul ar trebui să reprezinte un procentaj din volumul portofoliului de angajamente restante. Atunci când garanția este combinată cu 5 000 000 000 EUR, care urmează a fi oferiți de BEI, sprijinul FEIS ar trebui să genereze investiții suplimentare în valoare de 60 800 000 000 EUR de la BEI și de la FEI. Se preconizează că suma de 60 800 000 000 EUR susținută de FEIS va genera în continuare investiții în valoare totală de 315 000 000 000 EUR în Uniune în trei ani de la data intrării în vigoare a prezentului regulament. Este de dorit ca statele membre să participe la punerea în aplicare a planului de investiții pentru a crește impactul acestuia. Garanțiile aferente proiectelor care sunt finalizate fără o cerere de executare a garanției ar trebui să fie disponibile pentru sprijinirea de noi operațiuni.
            
         
               (32)
            
            
               În termen de trei ani de la data intrării în vigoare a prezentului regulament, Comisia ar trebui să transmită Parlamentului European și Consiliului un raport conținând o evaluare independentă a aplicării prezentului regulament. Respectivul raport ar trebui să specifice dacă FEIS își îndeplinește obiectivele și dacă se justifică un mecanism specific de sprijinire a investițiilor în Uniune. În special, raportul ar trebui să evalueze îndeplinirea obiectivelor generale prevăzute în prezentul regulament, mobilizarea capitalului privat, adiționalitatea oferită de FEIS, profilul de risc al operațiunilor sprijinite de FEIS și impactul macroeconomic al FEIS, inclusiv impactul asupra creșterii economice și a ocupării forței de muncă. Dacă raportul concluzionează că se justifică menținerea unui mecanism de sprijinire a investițiilor, Comisia ar trebui să prezinte Parlamentului European și Consiliului o propunere de modificare a prezentului regulament, dacă este cazul, în special în vederea stabilirii unei noi perioade de investiții, asigurând continuarea investițiilor și finanțarea corespunzătoare a acestora. Dacă raportul concluzionează că FEIS nu își atinge obiectivele și că menținerea unui mecanism de sprijinire a investițiilor nu este justificată, Comisia ar trebui să prezinte o propunere, dacă este cazul, pentru a asigura încetarea în bune condiții a activității FEIS, păstrând garanția UE pentru operațiunile deja aprobate în temeiul prezentului regulament.
            
         
               (33)
            
            
               BEI va finanța operațiunile FEIS prin intermediul emisiunilor sale pe piață. Banca Centrală Europeană și-a comunicat decizia de a include obligațiunile BEI în lista obligațiunilor eligibile pentru a fi achiziționate în cadrul programului de cumpărare a activelor din sectorul public (PSPP).
            
         
               (34)
            
            
               Pentru a atinge obiectivul inițial de 315 000 000 000 EUR în cel mai scurt timp, băncile sau instituțiile naționale de promovare și platformele și fondurile de investiții, cu sprijinul garanției UE, ar trebui să joace un rol important în identificarea proiectelor viabile, în elaborarea și, unde este cazul, în gruparea de proiecte și atragerea de potențiali investitori. În contextul respectiv, ar trebui să fie posibil să se creeze platforme multinaționale pentru a promova proiecte transfrontaliere sau un grup de proiecte între statele membre.
            
         
               (35)
            
            
               Platformele de investiții pot reuni, după caz, coinvestitori, autorități publice, experți, instituții de învățământ, formare și cercetare, parteneri sociali vizați și reprezentanți ai societății civile, precum și alți actori relevanți de la nivelul Uniunii și de la nivel național și regional.
            
         
               (36)
            
            
               Pentru a permite o creștere suplimentară a resurselor sale, participarea la FEIS ar trebui să fie deschisă terților, inclusiv statelor membre. Alte părți terțe, cum ar fi autoritățile regionale, băncile sau instituțiile naționale de promovare, băncile regionale sau agențiile publice deținute sau controlate de către statele membre, entitățile din sectorul privat și entitățile din afara Uniunii ar trebui, de asemenea, să aibă posibilitatea de a contribui în mod direct la FEIS, cu condiția aprobării din partea Comitetului director. Participarea unei părți terțe la FEIS nu ar trebui să-i confere părții terțe respective calitatea de membru în Comitetul director și niciun fel de alte drepturi referitoare la structurile de guvernanță ale FEIS.
            
         
               (37)
            
            
               Prezentul regulament nu ar trebui să împiedice entitățile care gestionează proiecte pe teritoriul Uniunii să inițieze o cooperare cu parteneri din țări terțe sau să intensifice o astfel de cooperare.
            
         
               (38)
            
            
               FEIS ar trebui să aibă posibilitatea de a sprijini structuri de fonduri private, cum ar fi fondurile europene de investiții pe termen lung (FEITL). FEITL care respectă cerințele Regulamentului (UE) 2015/760 al Parlamentului European și a Consiliului (10) vizează în special categoriile de active pe termen lung, ceea ce le permite să joace un rol în asigurarea unui vehicul complementar pentru furnizarea de investiții publice sau public-private către economia reală. Având în vedere politicile lor în materie de investiții, FEITL își pot îndeplini rolul preconizat de instrument prioritar în realizarea Planului de investiții. Comisia ar trebui să acorde întâietate și să își eficientizeze procesele prin care FEITL pot solicita finanțare din partea BEI.
            
         
               (39)
            
            
               Părțile terțe ar trebui să poată să cofinanțeze proiecte împreună cu FEIS, fie pe bază de proiect, fie prin intermediul unor platforme de investiții.
            
         
               (40)
            
            
               Pentru a mobiliza investiții atât la nivel național, cât și la nivel regional, BEI ar trebui să poată acorda o garanție, cu o contragaranție din partea garanției UE, băncilor sau instituțiilor naționale de promovare, platformelor sau fondurilor de investiții, urmărind, acolo unde este posibil, recuperarea capitalului. Aceste operațiuni ar trebui considerate operațiuni realizate în cadrul FEIS.
            
         
               (41)
            
            
               Având în vedere scopul general de a asigura un mediu de reglementare favorabil investițiilor și faptul că activele de infrastructură au un istoric solid în materie de nerambursare și recuperare și având în vedere că finanțarea proiectelor de infrastructură poate fi văzută ca un mijloc de diversificare a portofoliilor de active ale investitorilor instituționali, ar trebui reexaminat modul de tratare a investițiilor în infrastructură, astfel cum sunt prevăzute în prezent în legislația prudențială relevantă a Uniunii.
            
         
               (42)
            
            
               FEIS ar trebui să completeze și să aibă caracter adițional față de programele regionale, naționale și ale Uniunii în desfășurare, precum și față de operațiunile și activitățile existente ale BEI. În contextul respectiv, ar trebui încurajată utilizarea deplină a tuturor resurselor Uniunii existente și alocate în temeiul normelor actuale. Statele membre ar trebui să poată utiliza orice tip de finanțare a Uniunii pentru a contribui la finanțarea proiectelor eligibile care sunt sprijinite prin garanția UE și pentru a sprijini băncile sau instituțiile naționale de promovare și platformele sau fondurile de investiții, cu condiția îndeplinirii tuturor criteriilor de eligibilitate relevante. Flexibilitatea acestei abordări ar trebui să maximizeze potențialul de a atrage investitori în domeniile de investiții vizate de FEIS.
            
         
               (43)
            
            
               Statele membre ar trebui să poată utiliza fondurile structurale și de investiții europene pentru a contribui la finanțarea proiectelor eligibile care sunt sprijinite prin garanția UE, în conformitate cu obiectivele, principiile și normele din cadrul juridic aplicabil fondurilor respective și, în special, cu Regulamentul (UE) nr. 1303/2013 al Parlamentului European și al Consiliului (11), precum și cu acordurile de parteneriat. Comisia ar trebui să poată prezenta orientări pentru a garanta că utilizarea combinată a instrumentelor Uniunii și a finanțării BEI în cadrul garanției UE permite un nivel adecvat de complementaritate și sinergie.
            
         
               (44)
            
            
               Având în vedere necesitatea unor măsuri urgente în cadrul Uniunii, este posibil ca BEI și FEI să fi finanțat proiecte suplimentare, care nu se încadrează în profilul lor obișnuit, în cursul anului 2015 și până la intrarea în vigoare a prezentului regulament, încheierea acordului privind FEIS și efectuarea primelor numiri ale tuturor membrilor Comitetului pentru investiții și a directorului executiv. Pentru a maximiza beneficiile măsurilor prevăzute în prezentul regulament, ar trebui să fie posibil ca aceste proiecte suplimentare să fie incluse în acoperirea garanției UE dacă respectă criteriile de fond prevăzute în prezentul regulament.
            
         
               (45)
            
            
               Operațiunile de finanțare și de investiții ale BEI sprijinite de FEIS ar trebui să fie gestionate în conformitate cu normele și procedurile proprii ale BEI, inclusiv cu măsurile corespunzătoare de control și cu măsurile de combatere a evaziunii fiscale, precum și în conformitate cu normele și procedurile relevante ale Oficiului European de Luptă Antifraudă (OLAF) și ale Curții de Conturi, inclusiv cu acordul tripartit dintre Comisia Europeană, Curtea de Conturi și Banca Europeană de Investiții din 27 octombrie 2003.
            
         
               (46)
            
            
               Având în vedere că activitatea de audit a Curții de Conturi constituie o bază importantă pentru procedura de descărcare de gestiune prevăzută la articolul 319 din TFUE, în aplicarea prezentului regulament ar trebui asigurată respectarea deplină a drepturilor Curții de Conturi în materie de audit, prevăzute la articolul 287 din TFUE.
            
         
               (47)
            
            
               BEI ar trebui să verifice periodic operațiunile sprijinite de FEIS și să raporteze cu privire la acestea, pentru a evalua relevanța, performanța și impactul acestora, inclusiv adiționalitatea și valoarea lor adăugată, precum și pentru a identifica aspecte care ar putea îmbunătăți activitățile viitoare. Astfel de evaluări și raportări ar trebui să fie făcute publice și să contribuie la asumarea responsabilității și la analizarea durabilității.
            
         
               (48)
            
            
               Atunci când pune în aplicare orientările în materie de investiții și alte norme relevante potrivit prezentului regulament, Comitetul pentru investiții ar trebui să țină seama pe deplin de necesitatea de a preîntâmpina orice fel de discriminare, în special în ceea ce privește accesibilitatea pentru persoanele cu handicap. Ar trebui să se respecte în special egalitatea de gen și integrarea principiului egalității între femei și bărbați.
            
         
               (49)
            
            
               Alături de operațiunile de finanțare și de investiții care vor fi realizate prin FEIS, ar trebui creată o Platformă europeană de consiliere în materie de investiții (denumită în continuare „EIAH”). EIAH ar trebui să ofere sprijin consolidat pentru dezvoltarea și elaborarea proiectelor în întreaga Uniune, bazându-se pe cunoștințele de specialitate de care dispun Comisia, BEI, băncile sau instituțiile naționale de promovare și autoritățile de management ale fondurilor structurale și de investiții europene. Ar trebui să fie instituit un punct de contact unic pentru întrebările legate de asistența tehnică pentru investiții în cadrul Uniunii și ar trebui să fie consolidată asistența tehnică acordată promotorilor de proiecte la nivel local. Noile servicii oferite de EIAH ar trebui să fie prestate în plus față de cele deja disponibile în cadrul altor programe ale Uniunii, neafectând astfel în niciun fel nivelul și capacitatea sprijinului acordat în cadrul acestor programe. Serviciile suplimentare respective ar trebui finanțate în mod corespunzător. EIAH ar trebui să furnizeze gratuit servicii de specialitate promotorilor de proiecte din sectorul public, pentru a asigura un acces echitabil la finanțarea prin FEIS în întreaga Uniune. Atunci când este posibil, EIAH ar trebui să lucreze îndeaproape cu structuri similare de la nivel național, regional sau subnațional. Taxele percepute de la IMM-uri pentru asistența tehnică furnizată de EIAH în plus față de programele existente ale Uniunii nu ar trebui să depășească o treime din costul asistenței tehnice care le este oferită. De asemenea, până la 1 septembrie 2016 și, ulterior, în fiecare an, BEI ar trebui să prezinte Parlamentului European, Consiliului și Comisiei un raport referitor la taxele încasate și la serviciile furnizate de EIAH, pentru a permite evaluarea eficace a nevoilor de finanțare, în limita unui plafon anual de 20 000 000 EUR.
            
         
               (50)
            
            
               EIAH ar trebui să se bazeze în special pe bunele practici identificate în cadrul programelor existente, cum ar fi ELENA (Asistență europeană pentru energie locală), EEEF (Fondul european pentru eficiență energetică), JEREMIE (Resurse europene comune pentru microîntreprinderi și întreprinderi mici și mijloci), JASPERS (Asistență comună în vederea sprijinirii proiectelor în regiunile europene), JESSICA (Sprijin comun european pentru investiții durabile în zonele urbane) și JASMINE (Acțiunea comună de sprijinire a instituțiilor de microfinanțare din Europa).
            
         
               (51)
            
            
               Pentru a acoperi riscurile legate de garanția UE acordată BEI, ar trebui instituit un fond de garantare (denumit în continuare „fondul de garantare”). Fondul de garantare ar trebui constituit prin vărsăminte eșalonate de la bugetul general al Uniunii. În plus, fondul de garantare ar trebui să primească venituri din proiecte care beneficiază de sprijinul FEIS, precum și sumele recuperate de la debitorii care nu și-au achitat datoriile, atunci când fondul de garantare a onorat deja garanția acordată BEI. Orice surplus în fondul de garantare care rezultă din ajustarea valorii țintă sau din remunerări ce depășesc valoarea țintă, după alimentarea completă a garanției UE până la valoarea sa inițială de 16 000 000 000 EUR, ar trebui returnat la bugetul general al Uniunii ca venit alocat intern, pentru a reface liniile bugetare care au fost utilizate ca sursă de realocare către fondul de garantare.
            
         
               (52)
            
            
               Fondul de garantare este destinat asigurării unei rezerve de lichidități pentru bugetul general al Uniunii pentru a acoperi pierderile suportate de FEIS în cursul îndeplinirii obiectivelor sale. Experiența privind natura investițiilor care urmează a fi susținute de către FEIS indică faptul că volumul resurselor din fondul de garanție ar trebui să reprezinte o cotă de 50 % din obligațiile totale ale garanției UE.
            
         
               (53)
            
            
               Toate plățile efectuate către fondul de garantare și deciziile bugetare corelate în alt mod cu operațiunile FEIS ar trebui să respecte întru totul termenii cadrului financiar multianual și să fie autorizate de Parlamentul European și de Consiliu prin intermediul procedurii bugetare anuale.
            
         
               (54)
            
            
               În scopul de a finanța parțial contribuția de la bugetul general al Uniunii, ar trebui reduse pachetele financiare disponibile în programul Orizont 2020, și în Mecanismul pentru Interconectarea Europei, prevăzut în Regulamentul (UE) nr. 1316/2013.
            
         
               (55)
            
            
               În cadrul Uniunii, există un număr semnificativ de proiecte potențial viabile din punct de vedere economic și tehnic care nu sunt finanțate din cauza lipsei de certitudine și de transparență în privința acestora. Adesea, acest lucru se datorează faptului că investitorii privați nu sunt conștienți de proiecte sau dispun de prea puține informații pentru a putea face o evaluare a riscului de investiție, inclusiv a riscului de reglementare. Comisia, cu sprijinul BEI, ar trebui să promoveze crearea unui portal transparent de proiecte actuale și viitoare din Uniune care sunt adecvate pentru investiții (denumit în continuare „Portalul european pentru proiecte de investiții” - PEPI). PEPI ar trebui să asigure publicarea regulată și structurată de informații privind proiectele de investiții astfel încât să asigure faptul că investitorii au acces la informații transparente și fiabile, protejându-se în mod corespunzător secretele de afaceri.
            
         
               (56)
            
            
               Statele membre, în cooperare cu autoritățile locale și regionale, ar trebui să poată contribui la instituirea și gestionarea PEPI, inclusiv prin furnizarea de informații către Comisie cu privire la proiectele de investiții de pe teritoriul lor. Înainte de a lansa PEPI, Comisia, cu participarea BEI, ar trebui să organizeze consultări corespunzătoare cu statele membre, cu experții și cu părțile interesate, pe tema principiilor și orientărilor care vizează proiectele ce urmează să fie incluse în PEPI, inclusiv pe tema mecanismelor de prevenire a publicării de proiecte care ar putea submina siguranța națională, precum și pe tema modelului de publicare a informațiilor despre fiecare proiect.
            
         
               (57)
            
            
               PEPI ar trebui să cuprindă proiecte de pe întreg teritoriul Uniunii în scopul vizibilității față de investitori și al informării. Ar trebui să fie posibilă includerea de proiecte care pot fi finanțate integral de sectorul privat sau cu ajutorul altor instrumente disponibile la nivel Uniunii sau la nivel național. Includerea unui proiect în PEPI nu ar trebui nici să presupună și nici să excludă vreun sprijin financiar public, nici la nivelul Uniunii, nici la nivel național.
            
         
               (58)
            
            
               În scopul de a garanta responsabilitatea față de cetățenii europeni, BEI ar trebui să prezinte în mod regulat Parlamentului European și Consiliului rapoarte privind progresele, impactul și operațiunile FEIS, mai ales în ceea ce privește adiționalitatea operațiunilor efectuate în cadrul FEIS, comparativ cu operațiunile obișnuite ale BEI, inclusiv cu activitățile speciale. La cererea Parlamentului European, președintele Comitetului director și directorul executiv ar trebui să participe la audieri și să răspundă la întrebări într-o perioadă de timp prestabilită. Comisia ar trebui să prezinte periodic rapoarte privind situația fondului de garantare.
            
         
               (59)
            
            
               Pentru a asigura o adaptare rapidă și flexibilă la condițiile pieței și la mediul de investiții din Uniune sau din unele părți ale acesteia a elementelor neesențiale ale orientărilor în materie de investiții prevăzute în anexa II la prezentul regulament, competența de a adopta acte în conformitate cu articolul 290 din TFUE ar trebui delegată Comisiei în ceea ce privește modificarea elementelor relevante ale respectivelor orientări în materie de investiții, însă fără eliminarea completă a niciuneia dintre secțiunile orientărilor respective. Competența de a adopta acte în conformitate cu articolul 290 din TFUE ar trebui delegată Comisiei în ceea ce privește stabilirea unui tabel comparativ al indicatorilor ce urmează să fie folosiți de Comitetul pentru investiții pentru a asigura evaluarea independentă și transparentă a utilizării potențiale și reale a garanției UE. Având în vedere caracterul unic al FEIS și rolul central ce îi revine BEI în crearea sa, este oportun ca Comisia să întrețină un dialog strâns cu BEI în contextul adoptării tabelului comparativ și al eventualelor adaptări ale orientărilor în materie de investiții și ale tabelului comparativ. Atunci când pregătește și elaborează acte delegate, Comisia ar trebui să asigure o transmitere simultană, în timp util și adecvată a documentelor relevante către Parlamentul European și Consiliu.
            
         
               (60)
            
            
               Caracteristicile unice ale FEIS impun eforturi excepționale în ceea ce privește intrarea în vigoare a actului delegat de stabilire inițială a tabelului comparativ. Totodată, ar trebui asigurată eficiența dreptului Parlamentului European și al Consiliului de a ridica obiecțiuni, prevăzut în prezentul regulament în conformitate cu articolul 290 alineatul (2) din TFUE. În consecință, perioada în care se pot formula obiecțiuni la actul delegat de stabilire inițială a tabelului comparativ ar trebui să fie, în mod excepțional, de trei săptămâni, existând posibilitatea prelungirii acesteia cu încă trei săptămâni la inițiativa Parlamentului European sau a Consiliului. Comisia ar trebui să țină seama de această perioadă în care se pot formula obiecțiuni, precum și de procedurile din cadrul Parlamentului European și al Consiliului, în legătură cu data transmiterii actului delegat respectiv.
            
         
               (61)
            
            
               Nivelul prețurilor operațiunilor FEIS ar trebui să țină seama în mod corespunzător de disfuncționalitățile și lacunele pieței și de necesitatea de a stimula investiții suplimentare, respectând totodată principiile BEI de stabilire a prețurilor. Veniturile FEIS atribuite garanției UE ar trebui să contribuie la sprijinirea bugetară a garanției UE.
            
         
               (62)
            
            
               Comisia și BEI ar trebui să încheie un acord în care să se specifice condițiile prevăzute în prezentul regulament pentru gestionarea FEIS. Acordul respectiv nu ar trebui să aducă atingere competențelor legiuitorului Uniunii, ale autorității bugetare sau ale BEI, după cum se prevede în tratate, și prin urmare ar trebui să se limiteze la elemente care să fie în principal de natură tehnică și administrativă și care, deși nu sunt esențiale, sunt necesare pentru punerea efectivă în aplicare a FEIS.
            
         
               (63)
            
            
               Deoarece obiectivele prezentului regulament, și anume sprijinirea investițiilor în Uniune și asigurarea accesului sporit la finanțare pentru entități, nu pot fi realizate în mod satisfăcător de către statele membre în ceea ce privește constrângerile financiare din calea investițiilor, din cauza disparităților în ceea ce privește capacitatea lor bugetară de a finanța investiții, dar, având în vedere amploarea și efectele sale, pot fi realizate mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este definit la articolul 5 din TUE. În conformitate cu principiul proporționalității, astfel cum este definit la articolul menționat, prezentul regulament nu depășește ceea ce este necesar pentru atingerea obiectivelor menționate,
            
         ADOPTĂ PREZENTUL REGULAMENT:
   CAPITOLUL I
   
      DISPOZIȚII INTRODUCTIVE
   
   Articolul 1
   Obiect
   (1)   Prezentul regulament instituie Fondul european pentru investiții strategice (FEIS), o garanție a UE și un fond de garantare al UE. În plus, prezentul regulament instituie o Platformă europeană de consiliere în materie de investiții (EIAH) și un portal european de proiecte de investiții (PEPI).
   (2)   În sensul alineatului (1), prezentul regulament prevede încheierea unui acord de către Comisie cu Banca Europeană de Investiții (BEI) privind FEIS și a unui acord cu BEI pentru punerea în practică a EIAH.
   Articolul 2
   Definiții
   În sensul prezentului regulament se aplică următoarele definiții:
   
               1.
            
            
               „acordul privind FEIS” înseamnă instrumentul juridic prin care Comisia și BEI stabilesc condițiile prevăzute în prezentul regulament pentru gestionarea FEIS;
            
         
               2.
            
            
               „acordul privind EIAH” înseamnă instrumentul juridic prin care Comisia și BEI stabilesc condițiile prevăzute în prezentul regulament pentru punerea în practică a EIAH;
            
         
               3.
            
            
               „bănci sau instituții naționale de promovare” înseamnă entități juridice care desfășoară activități financiare cu titlu profesional, cărora un stat membru sau o entitate a unui stat membru de la nivel central, regional sau local le atribuie un mandat de desfășurare a activităților de dezvoltare sau de promovare;
            
         
               4.
            
            
               „platforme de investiții” înseamnă vehicule cu scop special, conturi gestionate, cofinanțare pe baze contractuale sau modalități de partajare a riscurilor sau mecanisme instituite prin orice alte mijloace prin intermediul cărora entitățile canalizează o contribuție financiară pentru a finanța o serie de proiecte de investiții, și care pot include:
               
                           (a)
                        
                        
                           platforme naționale sau subnaționale, care reunesc mai multe proiecte de investiții pe teritoriul unui stat membru;
                        
                     
                           (b)
                        
                        
                           platforme regionale sau la care participă mai multe țări, care reunesc parteneri din mai multe state membre sau din țări terțe interesați de proiecte desfășurate într-o anumită zonă geografică;
                        
                     
                           (c)
                        
                        
                           platforme tematice care reunesc proiecte de investiții dintr-un anumit sector;
                        
                     
         
               5.
            
            
               „întreprinderi mici și mijlocii” sau „IMM-uri” înseamnă microîntreprinderi și întreprinderi mici și mijlocii, astfel cum sunt definite în articolul 2 din anexa la Recomandarea 2003/361/CE a Comisiei (12);
            
         
               6.
            
            
               „întreprinderi mici cu capitalizare medie” înseamnă entități care au până la 499 de angajați și care nu sunt IMM-uri;
            
         
               7.
            
            
               „întreprinderi cu capitalizare medie” înseamnă entități care au până la 3 000 de angajați și care nu sunt nici IMM-uri, nici întreprinderi mici cu capitalizare medie;
            
         
               8.
            
            
               „adiționalitate” înseamnă adiționalitate astfel cum este definită la articolul 5 alineatul (1).
            
         CAPITOLUL II
   
      FONDUL EUROPEAN PENTRU INVESTIȚII STRATEGICE
   
   Articolul 3
   Obiectiv
   Scopul FEIS este ca, asigurându-i BEI capacitatea de a-și asuma riscuri, să sprijine în Uniune următoarele:
   
               (a)
            
            
               investiții;
            
         
               (b)
            
            
               un acces sporit la finanțare pentru entitățile cu până la 3 000 de angajați, cu un accent deosebit pe IMM-uri și pe întreprinderile mici cu capitalizare medie.
            
         Articolul 4
   Termenii acordului privind FEIS
   (1)   Comisia încheie un acord cu BEI privind gestionarea FEIS și acordarea garanției UE, în conformitate cu cerințele prezentului regulament.
   (2)   Acordul privind FEIS conține, în special, dispoziții privind:
   
               (a)
            
            
               instituirea FEIS, inclusiv:
               
                           (i)
                        
                        
                           instituirea FEIS ca facilitate distinctă, identificabilă în mod clar și transparentă, și ca un cont separat gestionat de BEI, ale cărui operațiuni se disting în mod clar de alte operațiuni ale BEI;
                        
                     
                           (ii)
                        
                        
                           cuantumul, care nu este mai mic de 5 000 000 000 EUR în garanții sau lichidități, și termenii contribuției financiare care urmează să fie furnizată de BEI prin intermediul FEIS;
                        
                     
                           (iii)
                        
                        
                           condițiile finanțării sau ale garanțiilor pe care BEI urmează să le acorde prin intermediul FEIS către FEI;
                        
                     
                           (iv)
                        
                        
                           tarifarea operațiunilor în temeiul garanției UE, care urmează să se conformeze politicii generale de prețuri a BEI;
                        
                     
         
               (b)
            
            
               mecanismele de guvernanță privind FEIS, în conformitate cu articolul 7, fără a aduce atingere Protocolului nr. 5 privind Statutul Băncii Europene de Investiții anexat la TEU și la TFEU (denumit în continuare „Statutul BEI”), inclusiv:
               
                           (i)
                        
                        
                           componența și numărul membrilor Comitetului director;
                        
                     
                           (ii)
                        
                        
                           prevederea ca reuniunile Comitetului director urmează să fie prezidate de un reprezentant al Comisiei;
                        
                     
                           (iii)
                        
                        
                           prevederea ca deciziile în cadrul Comitetului director să fie luate prin consens;
                        
                     
                           (iv)
                        
                        
                           procedura de numire a directorului executiv și a directorului executiv adjunct, remunerația și condițiile de lucru ale acestora, în conformitate cu statutul personalului BEI, normele și procedurile cu privire la înlocuirea acestora din funcție și la răspundere, fără a aduce atingere prezentului regulament;
                        
                     
                           (v)
                        
                        
                           procedura pentru numirea și destituirea membrilor Comitetului pentru investiții, remunerația și condițiile de lucru ale acestora, modalitățile de vot în cadrul Comitetului pentru investiții, specificând cvorumul și atribuind câte un vot fiecărui membru;
                        
                     
                           (vi)
                        
                        
                           cerința conform căreia Comitetul director și Comitetul pentru investiții își adoptă propriul regulament de procedură;
                        
                     
                           (vii)
                        
                        
                           cerința ca operațiunile de finanțare și de investiții care fac obiectul prezentului regulament să fie aprobate în ultimă instanță de organele de conducere ale BEI, în conformitate cu Statutul BEI;
                        
                     
                           (viii)
                        
                        
                           dispoziții privind evitarea și tratarea eventualelor conflicte de interese;
                        
                     
         
               (c)
            
            
               garanția UE, care este o garanție în favoarea BEI necondiționată, irevocabilă, la prima cerere, inclusiv:
               
                           (i)
                        
                        
                           în conformitate cu articolul 11, norme detaliate referitoare la furnizarea garanției UE, inclusiv mecanismele sale privind acoperirea și acoperirea definită de către aceasta a portofoliilor de anumite tipuri de instrumente;
                        
                     
                           (ii)
                        
                        
                           cerințe referitoare la alocarea între contribuitorii la FEIS a remunerației pentru asumarea de riscuri în mod proporțional cu cota de asumare a riscurilor aferentă fiecăruia dintre aceștia și referitoare la faptul ca remunerația către Uniune și plățile aferente garanției UE să se facă în timp util și doar după compensarea remunerațiilor și a pierderilor rezultate din operațiuni;
                        
                     
                           (iii)
                        
                        
                           în conformitate cu articolul 9, cerințe care reglementează utilizarea garanției UE, inclusiv condițiile de plată, cum ar fi termenele specifice, dobânzile aferente sumelor scadente și mecanismele privind lichiditățile necesare;
                        
                     
                           (iv)
                        
                        
                           în conformitate cu articolul 11 alineatul (5), dispoziții și proceduri privind recuperarea creanțelor care urmează să fie încredințată BEI;
                        
                     
         
               (d)
            
            
               în conformitate cu prezentul regulament, în special cu articolul 7 alineatul (12), articolul 9 alineatul (5) și anexa II, precum și cu orice act delegat adoptat în temeiul prezentului regulament, mecanismele pentru aprobarea de către Comitetul pentru investiții a utilizării garanției UE pentru proiecte individuale sau pentru sprijinirea platformelor sau fondurilor de investiții, ori a băncilor sau instituțiilor naționale de promovare;
            
         
               (e)
            
            
               procedurile de depunere și aprobare a propunerilor de investiții pentru utilizarea garanției UE, inclusiv:
               
                           (i)
                        
                        
                           procedura referitoare la înaintarea propunerilor de investiții către Comitetul pentru investiții;
                        
                     
                           (ii)
                        
                        
                           dispoziții privind informațiile ce trebuie prezentate la depunerea propunerilor de investiții către Comitetul pentru investiții;
                        
                     
                           (iii)
                        
                        
                           cerința ca procedura de depunere și de aprobare a propunerilor de investiții pentru utilizarea garanției UE să nu aducă atingere normelor BEI de luare a deciziilor prevăzute în Statutul BEI, în special la articolul 19;
                        
                     
                           (iv)
                        
                        
                           norme care detaliază mai amănunțit dispozițiile tranzitorii care respectă articolul 24 din prezentul regulament, în special modul în care operațiunile aprobate de BEI în perioada menționată la articolul respectiv urmează să fie incluse în acoperirea prin garanția UE;
                        
                     
         
               (f)
            
            
               raportarea, monitorizarea și responsabilitatea cu privire la FEIS, inclusiv:
               
                           (i)
                        
                        
                           în conformitate cu articolul 16, obligațiile de raportare operațională care revin BEI, iar dacă este cazul, în cooperare cu FEI;
                        
                     
                           (ii)
                        
                        
                           obligațiile de raportare financiară cu privire la FEIS;
                        
                     
                           (iii)
                        
                        
                           în conformitate cu articolele 20 și 21, normele privind auditul și prevenirea fraudelor;
                        
                     
                           (iv)
                        
                        
                           indicatorii-cheie de performanță, mai ales în ceea ce privește utilizarea garanției UE, îndeplinirea obiectivelor și criteriilor stabilite la articolele 6 și 9 și în anexa II, mobilizarea capitalurilor private și impactul macroeconomic al FEIS, inclusiv efectul acestuia asupra sprijinirii investițiilor;
                        
                     
         
               (g)
            
            
               evaluarea funcționării FEIS în conformitate cu articolul 18;
            
         
               (h)
            
            
               strategia de comunicare și promovare a FEIS;
            
         
               (i)
            
            
               procedurile și condițiile de modificare a acordului privind FEIS la inițiativa Comisiei sau a BEI, inclusiv obligația de a informa Parlamentul European și Consiliul cu privire la astfel de modificări;
            
         
               (j)
            
            
               orice alte condiții administrative sau organizatorice necesare pentru gestionarea FEIS, în măsura în care acestea permit utilizarea corespunzătoare a garanției UE;
            
         
               (k)
            
            
               mecanismele privind contribuțiile la FEIS sub formă de garanții sau numerar, în cazul statelor membre, și numai sub formă de numerar în cazul altor părți terțe, care nu le conferă statelor membre sau părților terțe respective dreptul de a participa la luarea deciziilor și la vot în cadrul Comitetului director.
            
         (3)   Acordul privind FEIS prevede de asemenea că:
   
               (a)
            
            
               activitățile FEIS desfășurate de FEI sunt gestionate de organele de conducere ale FEI;
            
         
               (b)
            
            
               activitățile FEIS desfășurate de FEI urmează să facă obiectul cerințelor de raportare în conformitate cu articolul 16;
            
         
               (c)
            
            
               remunerația atribuibilă Uniunii din operațiunile de finanțare și de investiții care fac obiectul prezentului regulament urmează să fie furnizată după deducerea plăților datorate pentru cererile de executare a garanției UE și, ulterior, a costurilor, în conformitate cu articolul 9 alineatul (6) și cu acordul privind EIAH.
            
         Articolul 5
   Adiționalitatea
   (1)   În sensul prezentului regulament, „adiționalitate” înseamnă sprijinul oferit de FEIS operațiunilor care abordează disfuncționalități ale pieței sau situații de investiții sub nivelul optim care nu ar fi putut fi desfășurate fără sprijinul FEIS în perioada în care poate fi utilizată garanția UE, sau în orice caz nu în aceeași măsură, de către BEI, FEI sau în temeiul instrumentelor financiare existente ale UE. Proiectele susținute de FEIS au, de regulă, un profil de risc mai ridicat decât proiectele sprijinite prin operațiunile obișnuite ale BEI, iar portofoliul FEIS are, în general, un profil de risc mai ridicat decât portofoliul de investiții sprijinit de BEI în conformitate cu politicile sale obișnuite de investiții înainte de intrarea în vigoare a prezentului regulament.
   Deși au ca scop crearea de locuri de muncă și creșterea durabilă, se consideră că proiectele susținute de FEIS oferă adiționalitate dacă comportă un risc ce corespunde activităților speciale ale BEI, astfel cum sunt definite la articolul 16 din Statutul BEI, și orientărilor BEI privind politica aferentă riscului de credit.
   Proiectele BEI care au un risc mai scăzut decât riscul minim al activităților speciale ale BEI pot fi sprijinite, de asemenea, de FEIS dacă este necesară utilizarea garanției UE pentru asigurarea adiționalității astfel cum este definită la primul paragraf din prezentul alineat.
   (2)   În conformitate cu orientările în materie de investiții stabilite în anexa II, Comitetul director adaptează gama de proiecte, în ceea ce privește sectoarele și țările, în urma unei monitorizări permanente a evoluției condițiilor de pe piață din statele membre și a mediului de investiții, pentru a contribui la depășirea disfuncționalităților pieței și a situațiilor de investiții sub nivelul optim, inclusiv a problemelor generate de fragmentarea financiară. Atunci când operează adaptarea respectivă, Comitetul director evită abordările ce pot prezenta riscuri inutile.
   În cazul în care nivelul de risc impune acest lucru, activitățile speciale ale BEI sunt utilizate mai pe larg în temeiul prezentului regulament decât înainte de intrarea în vigoare a acestuia. Acest lucru este valabil îndeosebi în cazul statelor membre în care nu s-au desfășurat activități speciale ale BEI sau s-au desfășurat numai cu titlu excepțional înainte de intrarea în vigoare a prezentului regulament, pentru a permite punerea în practică a operațiunilor și proiectelor adiționale, precum și finanțarea adițională de către BEI și de către băncile sau instituțiile naționale de promovare sau platformele de finanțare.
   Articolul 6
   Criterii de eligibilitate pentru utilizarea garanției UE
   (1)   Acordul privind FEIS prevede faptul că FEIS urmează să sprijine proiecte care:
   
               (a)
            
            
               sunt viabile din punct de vedere economic în conformitate cu o analiză costuri-beneficii realizată după standarde ale Uniunii, ținând seama de sprijinul și cofinanțarea potențiale din partea partenerilor publici și privați ai unui proiect;
            
         
               (b)
            
            
               sunt coerente cu politicile Uniunii, inclusiv cu obiectivul creșterii inteligente, durabile și favorabile incluziunii, crearea de locuri de muncă de calitate și coeziunea economică, socială și teritorială;
            
         
               (c)
            
            
               oferă adiționalitate;
            
         
               (d)
            
            
               dacă este posibil, maximizează mobilizarea capitalului din sectorul privat; și
            
         
               (e)
            
            
               sunt viabile din punct de vedere tehnic.
            
         (2)   În cazul operațiunilor desfășurate de BEI și FEI prin intermediari financiari, anvergura proiectelor eligibile pentru sprijin FEIS nu este limitată.
   Articolul 7
   Guvernanța FEIS
   (1)   În îndeplinirea sarcinilor în temeiul prezentului regulament, Comitetul director, Comitetul pentru investiții și directorul executiv urmăresc exclusiv obiectivele stabilite în prezentul regulament.
   (2)   Acordul privind FEIS prevede că FEIS urmează să fie gestionat de un comitet director, care, în scopul utilizării garanției UE, urmează să stabilească, în conformitate cu obiectivele generale stabilite la articolul 9 alineatul (2):
   
               (a)
            
            
               orientarea strategică a FEIS, inclusiv alocarea garanției UE în cadrul componentelor pentru infrastructură și inovare și orice decizie ce urmează să fie luată în temeiul articolului 11 alineatul (3) și al secțiunii 7 litera (b) din anexa II;
            
         
               (b)
            
            
               politicile și procedurile operaționale necesare pentru funcționarea FEIS;
            
         
               (c)
            
            
               normele aplicabile operațiunilor cu platformele de investiții și băncile sau instituțiile naționale de promovare;
            
         
               (d)
            
            
               profilul de risc al FEIS.
            
         (3)   Comitetul director este format din patru membri: trei numiți de Comisie și unul de BEI. Comitetul director își alege un președinte din rândul membrilor săi pentru un mandat fix de trei ani, care poate fi prelungit o singură dată. Comitetul director ia decizii prin consens.
   Procesele-verbale ale Comitetului director sunt publicate de îndată ce acestea sunt aprobate de Comitetul director.
   Comitetul director organizează periodic consultări cu părțile interesate relevante - în special coinvestitori, autorități publice, experți, instituții de învățământ, formare și cercetare, parteneri sociali relevanți și reprezentanți ai societății civile - cu privire la orientarea și punerea în aplicare a politicii de investiții desfășurate de BEI în temeiul prezentului regulament.
   Instrumentele utilizate de FEI pentru desfășurarea operațiunilor care fac obiectul prezentului regulament sunt aprobate în comun de Comitetul director și directorul executiv, în urma consultării Comitetului pentru investiții.
   (4)   Statele membre și alte părți terțe - cu condiția aprobării altor părți terțe de către Comitetul director - pot să contribuie la FEIS sub formă de garanții sau numerar, în cazul statelor membre, și numai sub formă de numerar în cazul altor părți terțe. Nici statele membre și nici alte părți terțe nu au dreptul să fie membre ale Comitetului director și nici să dețină vreun rol în numirea altor membri ai personalului FEIS, inclusiv membrii Comitetului pentru investiții, și niciun drept în ceea ce privește alte aspecte ale guvernanței FEIS prevăzute în prezentul regulament.
   (5)   Acordul privind FEIS prevede că FEIS urmează să aibă un director executiv care urmează să fie responsabil de gestionarea curentă a FEIS și de pregătirea și prezidarea reuniunilor Comitetului pentru investiții menționat la alineatul (6).
   Directorul executiv este asistat de un director executiv adjunct. Trimestrial, directorul executiv prezintă Comitetului director rapoarte privind activitățile FEIS.
   (6)   În urma unui proces de selecție deschis și transparent în conformitate cu procedurile BEI, Comitetul director selectează câte un candidat pentru funcțiile de director executiv și director executiv adjunct.
   Parlamentul European și Consiliul sunt informate în mod corespunzător și în timp util în toate etapele procedurii de selecție, sub rezerva unor cerințe de confidențialitate stricte. Aceasta se aplică indiferent dacă se încheie acordul dintre Parlamentul European și BEI menționat la articolul 17 alineatul (5).
   Parlamentul European organizează o audiere cu candidații pentru fiecare funcție cât mai curând posibil, dar nu mai târziu de patru săptămâni de la comunicarea numelor candidaților selectați.
   În urma aprobării de către Parlamentul European, directorul executiv și directorul executiv adjunct sunt numiți de președintele BEI pentru un termen fix de trei ani, care poate fi prelungit o singură dată.
   (7)   Acordul privind FEIS prevede că FEIS urmează să aibă un comitet pentru investiții, care urmează să fie responsabil de examinarea potențialelor proiecte conform politicilor de investiții ale FEIS și de aprobarea sprijinului din partea garanției UE pentru proiectele BEI care îndeplinesc cerințele de la articolele 6 și 9, indiferent de localizarea geografică, în conformitate cu articolul 8, a proiectelor în cauză. De asemenea, Comitetul pentru investiții este organul competent pentru aprobarea operațiunilor cu platforme de investiții și bănci sau instituții naționale de promovare.
   (8)   Comitetul pentru investiții este format din opt experți independenți și directorul executiv. Experții din cadrul Comitetului pentru investiții sunt numiți de Comitetul director pentru un mandat fix de până la trei ani, printr-o procedură de selecție deschisă și transparentă. Mandatul acestora poate fi reînnoit, dar nu depășește șase ani în total. Experții independenți au un nivel ridicat de experiență relevantă pe piață în structurarea proiectelor și în finanțarea proiectelor, precum și cunoștințe de specialitate în domeniul microeconomiei și macroeconomiei.
   La numirea experților în Comitetul pentru investiții, Comitetul director asigură diversitatea componenței Comitetului pentru investiții, astfel încât să se asigure că există o cunoaștere vastă a sectoarelor menționate la articolul 9 și a piețelor geografice din Uniune.
   În alcătuirea Comitetului pentru investiții se vizează obținerea unui echilibru între bărbați și femei. Comitetul director vizează selectarea de experți care au experiență în materie de investiții în unul sau mai multe dintre domeniile următoare:
   
               (a)
            
            
               cercetare, dezvoltare și inovare;
            
         
               (b)
            
            
               infrastructuri de transport și tehnologii inovatoare în domeniul transporturilor;
            
         
               (c)
            
            
               infrastructuri energetice, eficiență energetică și energie din surse regenerabile;
            
         
               (d)
            
            
               infrastructuri din domeniul tehnologiilor informației și comunicațiilor;
            
         
               (e)
            
            
               protecția și gestionarea mediului;
            
         
               (f)
            
            
               educație și formare;
            
         
               (g)
            
            
               sănătate și medicamente;
            
         
               (h)
            
            
               IMM-uri;
            
         
               (i)
            
            
               industrii culturale și creative;
            
         
               (j)
            
            
               mobilitate urbană;
            
         
               (k)
            
            
               infrastructuri sociale și economia socială și a solidarității.
            
         (9)   Atunci când participă la activitățile Comitetului pentru investiții, membrii acestuia își exercită atribuțiile în mod imparțial și în interesul FEIS. Atunci când pun în aplicare orientările în materie de investiții prevăzute în anexa II și iau decizii privind utilizarea garanției UE, aceștia nu solicită și nici nu primesc instrucțiuni din partea BEI, a instituțiilor Uniunii, a statelor membre sau a oricărui alt organism public sau privat. Fără a aduce atingere sprijinului analitic, logistic și administrativ oferit Comitetului pentru investiții de către personalul BEI, se instituie și se mențin mecanisme de organizare adecvate pentru a asigura independența operațională a Comitetului pentru investiții. Orice evaluare a proiectelor realizată de personalul BEI nu are caracter obligatoriu pentru Comitetul pentru investiții în ceea ce privește acordarea garanției UE.
   (10)   CV-urile și declarațiile de interese ale fiecărui membru al Comitetului pentru investiții sunt făcute publice și sunt actualizate în mod constant. Fiecare membru al Comitetului pentru investiții comunică fără întârziere Comitetului director toate informațiile necesare pentru verificarea continuă a absenței oricărui conflict de interese.
   (11)   La cererea Comitetului director, în cazul în care un membru al Comitetului pentru investiții încalcă obligațiile prevăzute la alineatele (9) și (10), contractul acestuia este reziliat, în conformitate cu normele aplicabile în materie de ocupare a forței de muncă și din dreptul muncii.
   (12)   Comitetul pentru investiții decide cu privire la utilizarea garanției UE în conformitate cu prezentul regulament, inclusiv cu orientările în materie de investiții stabilite în anexa II.
   Deciziile Comitetului pentru investiții se iau cu majoritate simplă. Deciziile prin care se aprobă utilizarea garanției UE se publică și sunt accesibile.
   BEI prezintă de două ori pe an Parlamentului European, Consiliului și Comisiei o listă ce conține toate deciziile adoptate de Comitetul pentru investiții prin care se refuză utilizarea garanției UE, cu respectarea cerințelor stricte de confidențialitate.
   (13)   Comisia este împuternicită să adopte acte delegate în conformitate cu articolul 23 în ceea ce privește modificarea elementelor neesențiale din secțiunile 6 - 8 din orientările în materie de investiții stabilite în anexa II la prezentul regulament, fără însă a elimina în totalitate niciuna dintre aceste secțiuni. Actele delegate respective se elaborează în strânsă cooperare cu BEI.
   (14)   Comisia este împuternicită să adopte acte delegate în conformitate cu articolul 23 alineatele (1) - (3) și alineatul (5) în ceea ce privește completarea prezentului regulament prin stabilirea unui tabel comparativ al indicatorilor ce urmează să fie folosiți de Comitetul pentru investiții pentru a asigura evaluarea independentă și transparentă a utilizării potențiale și reale a garanției UE. Actele delegate respective se elaborează în strânsă cooperare cu BEI.
   CAPITOLUL III
   
      GARANȚIA UE ȘI FONDUL DE GARANTARE AL UE
   
   Articolul 8
   Garanția UE
   Uniunea acordă BEI o garanție irevocabilă și necondiționată pentru operațiuni de finanțare și de investiții care fac obiectul prezentului regulament și al acordului privind FEIS (denumită în continuare „garanția UE”) atunci când operațiunile respective:
   
               (a)
            
            
               sunt desfășurate pe teritoriul Uniunii; sau
            
         
               (b)
            
            
               implică entități situate sau stabilite în unul sau mai multe state membre și se extind pe teritoriul uneia sau mai multor țări terțe care intră sub incidența politicii europene de vecinătate, inclusiv parteneriatul strategic, politica de extindere, Spațiul Economic European sau Asociația Europeană a Liberului Schimb, sau pe teritoriul unei țări sau al unui teritoriu de peste mări, astfel cum se prevede în anexa II la TFUE, indiferent dacă în respectivele țări terțe sau țări ori teritorii de peste mări există sau nu un partener.
            
         Garanția UE se acordă ca garanție la cerere pentru instrumentele menționate la articolul 10.
   Articolul 9
   Cerințe privind utilizarea garanției UE
   (1)   Acordarea garanției UE este condiționată de intrarea în vigoare a acordului privind FEIS.
   (2)   Garanția UE se acordă pentru operațiuni de finanțare și de investiții ale BEI, aprobate de Comitetul pentru investiții menționat la articolul 7 alineatul (7), sau pentru finanțare ori garanții către FEI pentru a efectua operațiuni de finanțare și de investiții ale BEI în conformitate cu articolul 11 alineatul (3). Operațiunile în cauză sunt conforme cu politicile Uniunii și sprijină oricare dintre următoarele obiective generale:
   
               (a)
            
            
               cercetarea, dezvoltarea și inovarea, în special prin:
               
                           (i)
                        
                        
                           proiecte care sunt în conformitate cu programul Orizont 2020;
                        
                     
                           (ii)
                        
                        
                           infrastructuri de cercetare;
                        
                     
                           (iii)
                        
                        
                           proiecte și programe demonstrative, precum și utilizarea infrastructurilor, tehnologiilor și proceselor conexe;
                        
                     
                           (iv)
                        
                        
                           sprijinirea comunității științifice, inclusiv colaborarea cu industria;
                        
                     
                           (v)
                        
                        
                           transferul de cunoștințe și tehnologie;
                        
                     
         
               (b)
            
            
               dezvoltarea sectorului energetic în conformitate cu prioritățile uniunii energetice, inclusiv securitatea aprovizionării cu energie, și cadrul de politici privind clima și energia pentru 2020, 2030 și 2050, în special prin:
               
                           (i)
                        
                        
                           extinderea utilizării sau a aprovizionării cu energie din surse regenerabile;
                        
                     
                           (ii)
                        
                        
                           eficiența energetică și reducerea consumului de energie (cu un accent deosebit asupra reducerii cererii prin gestionarea cererii de energie și reabilitarea clădirilor);
                        
                     
                           (iii)
                        
                        
                           dezvoltarea și modernizarea infrastructurii energetice (în special în ceea ce privește interconexiunile, rețelele inteligente de distribuție, stocarea energiei și sincronizarea rețelelor);
                        
                     
         
               (c)
            
            
               dezvoltarea infrastructurii de transport și echipamente și tehnologii inovatoare pentru transport, în special prin:
               
                           (i)
                        
                        
                           proiecte și priorități orizontale eligibile în temeiul Regulamentului (UE) nr. 1315/2013 și al Regulamentului (UE) nr. 1316/2013;
                        
                     
                           (ii)
                        
                        
                           proiecte ce vizează mobilitatea urbană inteligentă și durabilă (vizând accesibilitatea, reducerea emisiilor de gaze cu efect de seră, a consumului de energie și a accidentelor);
                        
                     
                           (iii)
                        
                        
                           proiecte de conectare a nodurilor la infrastructurile TEN-T;
                        
                     
         
               (d)
            
            
               furnizarea, prin intermediul FEI și BEI, de sprijin financiar pentru entități cu până la 3 000 de angajați, cu un accent deosebit pe IMM-uri și întreprinderi mici cu capitalizare medie, în special prin:
               
                           (i)
                        
                        
                           punerea la dispoziție de capital circulant și de investiții;
                        
                     
                           (ii)
                        
                        
                           furnizarea de finanțare de risc, de la stadiile incipiente până la stadiile de extindere, pentru IMM-uri, întreprinderi nou-înființate, întreprinderi mici cu capitalizare medie și întreprinderi cu capitalizare medie, cu scopul de a asigura o poziție de lider tehnologic în sectoare inovatoare și durabile;
                        
                     
         
               (e)
            
            
               dezvoltarea și aplicarea tehnologiilor informației și comunicațiilor, în special prin:
               
                           (i)
                        
                        
                           conținut digital;
                        
                     
                           (ii)
                        
                        
                           servicii digitale;
                        
                     
                           (iii)
                        
                        
                           infrastructuri de telecomunicații de mare viteză;
                        
                     
                           (iv)
                        
                        
                           rețele în bandă largă;
                        
                     
         
               (f)
            
            
               mediul și utilizarea eficientă a resurselor, în special prin:
               
                           (i)
                        
                        
                           proiecte și infrastructuri în domeniul protecției și gestionării mediului;
                        
                     
                           (ii)
                        
                        
                           consolidarea serviciilor ecosistemice;
                        
                     
                           (iii)
                        
                        
                           dezvoltarea urbană și rurală sustenabilă;
                        
                     
                           (iv)
                        
                        
                           măsuri pentru combaterea schimbărilor climatice;
                        
                     
         
               (g)
            
            
               capitalul uman, cultura și sănătatea, în special prin:
               
                           (i)
                        
                        
                           educație și formare;
                        
                     
                           (ii)
                        
                        
                           industriile culturale și creative;
                        
                     
                           (iii)
                        
                        
                           soluții inovatoare în domeniul sănătății;
                        
                     
                           (iv)
                        
                        
                           medicamente noi și eficace;
                        
                     
                           (v)
                        
                        
                           infrastructuri sociale și economia socială și a solidarității;
                        
                     
                           (vi)
                        
                        
                           turism.
                        
                     
         (3)   Perioada inițială de investiții în care poate fi acordată garanția UE cu scopul de a sprijini operațiunile de finanțare și de investiții care fac obiectul prezentului regulament durează până la:
   
               (a)
            
            
               5 iulie 2019, pentru operațiunile BEI pentru care s-a semnat un contract între BEI și beneficiar sau intermediarul financiar înainte de 30 iunie 2020;
            
         
               (b)
            
            
               5 iulie 2019, pentru operațiunile FEI pentru care s-a semnat un contract între FEI și intermediarul financiar înainte de 30 iunie 2020.
            
         (4)   O nouă perioadă de investiții poate fi stabilită în conformitate cu procedura prevăzută la articolul 18.
   (5)   BEI utilizează garanția UE pentru sprijinirea platformelor sau fondurilor de investiții și a băncilor sau instituțiilor naționale de promovare care investesc în operațiuni care îndeplinesc cerințele prezentului regulament (denumite în continuare „vehicule eligibile”), după aprobarea de către Comitetul pentru investiții.
   În conformitate cu articolul 7 alineatul (2), Comitetul director specifică politicile privind vehiculele eligibile menționate la primul paragraf din prezentul alineat. Comitetul pentru investiții evaluează conformitatea cu politicile stabilite de Comitetul director a acestor vehicule și a instrumentelor specifice pentru care se solicită sprijin din partea FEIS.
   Comitetul pentru investiții poate decide să își rezerve dreptul de a aproba proiectele noi înaintate în cadrul vehiculelor eligibile aprobate.
   (6)   În conformitate cu articolul 17 din Statutul BEI, BEI percepe de la beneficiarii operațiunilor de finanțare și de investiții sume pentru acoperirea tuturor cheltuielilor sale legate de FEIS. Fără a aduce atingere paragrafelor al doilea și al treilea din prezentul alineat, nicio altă cheltuială administrativă și niciun alt tip de taxă a BEI pentru operațiunile sale de finanțare și de investiții care fac obiectul prezentului regulament nu sunt acoperite din bugetul general al Uniunii.
   BEI poate utiliza garanția UE într-o limită maximă cumulată corespunzând cu 1 % din totalul obligațiilor restante rezultate din garanția UE pentru a acoperi cheltuielile care ar fi fost acoperite de beneficiarii operațiunilor de finanțare și de investiții, dar care nu au fost recuperate de la data la care s-a înregistrat neplata.
   În plus, BEI poate utiliza garanția UE pentru a acoperi partea corespunzătoare a oricăror costuri legate de recuperare, cu excepția cazului în care sunt deduse din sumele încasate din recuperări, și a oricăror costuri legate de gestionarea lichidităților.
   În cazul în care BEI furnizează FEI, în numele FEIS, finanțare sau garanții care beneficiază de garanția UE în conformitate cu articolul 11 alineatul (3), taxele FEI pot fi acoperite din bugetul general al Uniunii în măsura în care acestea nu sunt deduse din remunerația menționată la articolul 4 alineatul (2) litera (c) punctul (ii) sau din veniturile, recuperările sau alte plăți încasate de FEI.
   (7)   Statele membre pot utiliza orice sursă de finanțare din partea Uniunii, inclusiv instrumentele prevăzute în cadrul fondurilor structurale și de investiții europene și în cadrul politicilor ce vizează rețelele transeuropene și industria, pentru a contribui la finanțarea proiectelor eligibile în care BEI, pe cont propriu sau prin intermediul FEI, investește cu sprijinul garanției UE, cu condiția ca aceste proiecte să îndeplinească criteriile de eligibilitate și obiectivele și principiile aplicabile în temeiul cadrului juridic al instrumentelor corespunzătoare și al FEIS.
   Dacă este cazul, Comisia oferă îndrumări cu privire la utilizarea combinată a instrumentelor Uniunii și a finanțării BEI în cadrul garanției UE, pentru a se asigura coordonarea, caracterul complementar și realizarea de sinergii.
   Articolul 10
   Instrumente eligibile
   (1)   În sensul articolului 9 alineatul (2) și în conformitate cu articolul 11, BEI utilizează garanția UE în vederea acoperirii riscurilor pentru instrumentele menționate la alineatul (2) din prezentul articol.
   (2)   Următoarele instrumente sunt eligibile pentru acoperire de către garanția UE:
   
               (a)
            
            
               împrumuturi ale BEI, garanții, contragaranții, instrumente de pe piața de capital, orice altă formă de finanțare sau instrument de îmbunătățire a condițiilor de creditare, participații la capital sau la cvasicapital, inclusiv în favoarea băncilor sau a instituțiilor naționale de promovare, a platformelor sau a fondurilor de investiții;
            
         
               (b)
            
            
               finanțarea sau garanțiile pe care BEI le acordă FEI pentru a-i permite să ia împrumuturi, garanții, contragaranții, orice altă formă de instrument de îmbunătățire a condițiilor de creditare, instrumente de pe piața de capital și participații la capital sau la cvasicapital, inclusiv în favoarea băncilor sau instituțiilor naționale de promovare, a platformelor sau a fondurilor de investiții;
            
         
               (c)
            
            
               garanțiile BEI pentru băncile sau instituțiile naționale de promovare, platformele sau fondurile de investiții în condițiile unei contragaranții a garanției UE.
            
         Instrumentele menționate la literele (a) și (b) din primul paragraf se acordă, se achiziționează sau se emit pentru operațiunile menționate la articolul 8 care respectă cerințele prezentului regulament, în cazul în care finanțarea BEI sau FEI a fost acordată în conformitate cu un acord de finanțare sau o tranzacție semnată sau încheiată de BEI sau de FEI, care nu a expirat și nici nu a fost anulată.
   (3)   Garanțiile acordate de BEI unei bănci sau instituții naționale de promovare în condițiile unei contragaranții a garanției UE au ca scop, dacă este cazul, atenuarea deficitului de capital.
   (4)   În operațiunile sale în temeiul prezentului regulament, FEI poate să acorde o garanție unei bănci sau instituții naționale de promovare sau unei platforme de investiții sau să investească într-o platformă de investiții.
   Articolul 11
   Acoperirea și condițiile garanției UE
   (1)   Garanția UE nu depășește în niciun caz 16 000 000 000 EUR, din care o parte se poate aloca pentru finanțarea sau garanțiile acordate FEI de către BEI în conformitate cu alineatul (3). Plățile totale nete de la bugetul general al Uniunii efectuate în baza garanției UE nu depășesc 16 000 000 000 EUR.
   (2)   Alocarea între contributorii din cadrul unui portofoliu a remunerației pentru asumarea de riscuri se face în mod proporțional cu cota de asumare a riscurilor aferentă fiecăruia dintre aceștia. Garanția UE este eligibilă pentru furnizarea de garanții de primă pierdere pe bază de portofoliu sau pentru furnizarea de garanții integrale. Garanția UE se poate acorda în condiții de egalitate (pari passu) cu alți contribuitori.
   (3)   În cazul în care BEI acordă FEI finanțare sau garanții pentru a efectua operațiuni de finanțare și de investiții ale BEI, garanția UE prevede o garanție integrală pentru o asemenea finanțare sau garanție, cu condiția ca BEI să furnizeze finanțare sau garanții de valoare egală, fără acoperire de către garanția UE, până la o limită inițială de 2 500 000 000 EUR. Fără a aduce atingere alineatului (1), această limită poate fi adaptată, dacă este cazul, de către Comitetul director până la cel mult 3 000 000 000 EUR, fără ca BEI să aibă obligația să ofere sume echivalente ce depășesc limita inițială.
   (4)   În cazul în care BEI solicită executarea garanției UE în conformitate cu acordul privind FEIS, Uniunea face plata la cerere în conformitate cu termenii acordului respectiv.
   (5)   În cazul în care Uniunea efectuează o plată către BEI în urma unei cereri de executare a garanției UE, Uniunea se subrogă în drepturile corespunzătoare ale BEI referitoare la oricare dintre operațiunile sale de finanțare sau de investiție care face obiectul prezentului regulament, iar BEI urmărește, în numele Uniunii, recuperarea creanțelor pentru sumele plătite și rambursează Uniunii sumele recuperate, în conformitate cu dispozițiile și procedurile menționate la articolul 4 alineatul (2) litera (c) punctul (iv).
   (6)   Garanția UE se acordă ca garanție la cerere pentru instrumentele menționate la articolul 10 și acoperă:
   
               (a)
            
            
               în cazul instrumentelor de datorie menționate la articolul 10 alineatul (2) litera (a), principalul și toate dobânzile și sumele datorate BEI, dar care nu au fost primite în conformitate cu condițiile operațiunilor de finanțare până la data la care se înregistrează neplata;
            
         
               (b)
            
            
               în cazul investițiilor de capital menționate la articolul 10 alineatul (2) litera (a), sumele investite și costurile de finanțare conexe;
            
         
               (c)
            
            
               în cazul operațiunilor menționate la articolul 10 alineatul (2) litera (b), sumele utilizate și costurile de finanțare conexe.
            
         Garanția UE acoperă, de asemenea, cuantumurile menționate la articolul 9 alineatul (6) al doilea și al treilea paragraf.
   Articolul 12
   Fondul de garantare al UE
   (1)   Se înființează un fond de garantare al UE (denumit în continuare „fondul de garantare”), care reprezintă o rezervă de lichiditate din care BEI este plătită în cazul unei cereri de executare a garanției UE.
   (2)   Fondul de garantare este alimentat prin:
   
               (a)
            
            
               contribuții de la bugetul general al Uniunii;
            
         
               (b)
            
            
               venituri obținute din investirea resurselor fondului de garantare;
            
         
               (c)
            
            
               sume recuperate de la debitori care nu și-au achitat datoriile, în conformitate cu procedura de recuperare prevăzută în acordul privind FEIS, astfel cum se prevede la articolul 4 alineatul (2) litera (c) punctul (iv);
            
         
               (d)
            
            
               venituri și orice alte plăți primite de Uniune în conformitate cu acordul privind FEIS.
            
         (3)   Sumele cu care este alimentat fondul de garantare, prevăzute la alineatul (2) literele (b), (c) și (d) din prezentul articol, constituie venituri alocate intern, în conformitate cu articolul 21 alineatul (4) din Regulamentul (UE, Euratom) nr. 966/2012 al Parlamentului European și al Consiliului (13).
   (4)   Resursele fondului de garantare primite de acesta în temeiul alineatului (2) sunt gestionate direct de Comisie, sunt investite în conformitate cu principiul bunei gestiuni financiare și respectă normele prudențiale corespunzătoare.
   (5)   Sumele cu care este alimentat fondul de garantare, menționate la alineatul (2), se utilizează pentru a atinge un nivel corespunzător (denumit în continuare „valoarea țintă”) care să reflecte valoarea totală a obligațiilor aferente garanției UE. Valoarea țintă este de 50 % din totalul obligațiilor aferente garanției UE.
   Valoarea țintă este inițial atinsă prin plăți treptate din resursele menționate la alineatul (2) litera (a). În cazul în care au existat cereri de executare a garanției UE în perioada inițială de constituire a fondului de garantare, sumele care au alimentat fondul de garantare, prevăzute la alineatul (2) literele (b), (c) și (d), contribuie la atingerea valorii țintă până la o valoare egală cu cea a cererilor de executare a garanției UE.
   (6)   În urma unei evaluări a adecvării nivelului fondului de garantare în conformitate cu raportul prevăzut la articolul 16 alineatul (6), se efectuează următoarele plăți:
   
               (a)
            
            
               orice surplus este plătit la bugetul general al Uniunii și constituie venit alocat intern în conformitate cu articolul 21 alineatul (4) din Regulamentul (UE, Euratom) nr. 966/2012 pentru orice linie bugetară care a fost utilizată ca sursă de realocare către fondul de garantare;
            
         
               (b)
            
            
               orice realimentare a fondului de garantare se plătește în tranșe anuale în cursul unei perioade de maximum trei ani, începând din anul n+1.
            
         (7)   De la 1 ianuarie 2019, în cazul în care, ca urmare a cererilor de executare a garanției UE, nivelul fondului de garantare scade sub 50 % din valoarea țintă, Comisia prezintă un raport privind măsurile excepționale care pot fi necesare pentru realimentarea fondului de garantare.
   (8)   În urma unei cereri de executare a garanției UE, sumele prevăzute la alineatul (2) literele (b) și (d) care alimentează fondul de garantare după atingerea valorii țintă sunt utilizate, în limitele perioadei de investiții prevăzute la articolul 9, pentru a reface garanția UE la valoarea sa inițială.
   (9)   Sumele care alimentează fondul de garantare prevăzute la alineatul (2) litera (c) sunt utilizate pentru a reface garanția UE la valoarea sa inițială.
   (10)   În cazul în care garanția UE este restabilită integral la valoarea sa inițială maximă de 16 000 000 000 EUR, orice sumă în fondul de garantare în plus față de valoarea țintă se plătește în bugetul general al Uniunii și constituie venit alocat intern, în conformitate cu articolul 21 alineatul (4) din Regulamentul (UE, Euratom) nr. 966/2012, pentru orice linie bugetară care a fost utilizată ca sursă de realocare către fondul de garantare.
   Articolul 13
   Finanțarea fondului de garantare din bugetul general al Uniunii
   Regulamentul (UE) nr. 1291/2013 și Regulamentul (UE) nr. 1316/2013 se modifică în conformitate cu anexa I la prezentul regulament.
   Dacă este necesar, în bugetul general al Uniunii se pot înscrie credite de plată și după 2020, până în exercițiul financiar 2023, pentru a îndeplini obligațiile ce decurg din articolul 12 alineatul (5) al doilea paragraf.
   Creditele anuale din bugetul general al Uniunii destinate alimentării fondului de garantare sunt autorizate de Parlamentul European și de Consiliu în cadrul procedurii bugetare anuale, respectându-se pe deplin Regulamentul (UE, Euratom) nr. 1311/2013 al Consiliului (14).
   CAPITOLUL IV
   
      PLATFORMA EUROPEANĂ DE CONSILIERE ÎN MATERIE DE INVESTIȚII
   
   Articolul 14
   Platforma europeană de consiliere în materie de investiții
   (1)   Platforma europeană de consiliere în materie de investiții (EIAH) are ca obiectiv completarea actualelor servicii de consultanță ale BEI și ale Comisiei pentru a oferi sprijin consultativ în vederea identificării, pregătirii și dezvoltării proiectelor de investiții, și acționează ca platformă unică de consultanță tehnică pentru finanțarea proiectelor în cadrul Uniunii. Acest sprijin include acordarea unui sprijin specific privind utilizarea asistenței tehnice pentru structurarea proiectelor, privind utilizarea unor instrumente financiare inovatoare și utilizarea parteneriatelor public-privat, precum și acordarea de consiliere, după caz, privind chestiunile relevante legate de dreptul Uniunii, ținând cont de specificitățile și de nevoile statelor membre în care piețele financiare sunt mai puțin dezvoltate.
   EIAH este în măsură să ofere asistență tehnică în domeniile enumerate la articolul 9 alineatul (2), în special eficiența energetică, TEN-T și mobilitatea urbană.
   (2)   EIAH furnizează servicii suplimentare față de cele deja disponibile în cadrul altor programe ale Uniunii, inclusiv:
   
               (a)
            
            
               asigurarea unui punct de intrare unic pentru asistență tehnică pentru autorități și promotorii de proiecte;
            
         
               (b)
            
            
               acordarea de asistență promotorilor de proiecte, după caz, pentru dezvoltarea proiectelor lor astfel încât să îndeplinească criteriile de eligibilitate stabilite la articolul 6;
            
         
               (c)
            
            
               mobilizarea cunoștințelor locale pentru a facilita sprijinul FEIS în întreaga Uniune;
            
         
               (d)
            
            
               punerea la dispoziție a unei platforme pentru schimburile reciproce de experiență și know-how cu privire la dezvoltarea de proiecte;
            
         
               (e)
            
            
               consilierea cu privire la instituirea platformelor de investiții.
            
         (3)   Serviciile EIAH sunt disponibile pentru promotorii de proiecte din sectoarele public și privat, inclusiv pentru băncile sau instituțiile naționale de promovare și pentru platformele sau fondurile de investiții și entitățile publice regionale și locale.
   (4)   Taxele percepute de BEI pentru serviciile oferite de EIAH în temeiul alineatului (2) se utilizează pentru acoperirea costurilor de funcționare a EIAH și pentru furnizarea serviciilor respective. Taxele percepute de la IMM-uri nu depășesc un plafon maxim echivalent cu o treime din costul asistenței tehnice care le este oferită. Serviciile EIAH oferite promotorilor de proiecte din sectorul public în plus față de cele deja disponibile în cadrul programelor Uniunii sunt gratuite.
   (5)   Pentru a îndeplini obiectivul prevăzut la alineatul (1), EIAH vizează să utilizeze experiență relevantă a BEI, a Comisiei, a băncilor sau instituțiilor naționale de promovare și a autorităților de management al fondurilor structurale și de investiții europene.
   (6)   Pentru a asigura o acoperire extinsă, pe întreg teritoriul Uniunii, a serviciilor sale, EIAH cooperează, dacă este posibil, cu furnizori de servicii similare de la nivelul Uniunii, de la nivel regional, național sau subnațional. Cooperarea dintre EIAH, pe de o parte, și o bancă sau instituție națională de promovare sau o instituție sau o autoritate de management, inclusiv cele care acționează în calitate de consultant la nivel național, având experiență relevantă pentru EIAH, pe de altă parte, poate lua forma unui parteneriat contractual.
   (7)   Uniunea contribuie cu maximum 20 000 000 EUR pe an la acoperirea costurilor operațiunilor EIAH până la 31 decembrie 2020 pentru serviciile furnizate de EIAH în temeiul alineatului (2) care se adaugă serviciilor deja disponibile în cadrul altor programe ale Uniunii, în măsura în care costurile respective nu sunt acoperite din suma rămasă din încasările provenite din taxele menționate la alineatul (4).
   (8)   Comisia încheie un acord cu BEI privind punerea în practică a EIAH în cadrul BEI (denumit în continuare „acordul privind EIAH”).
   Acordul privind EIAH cuprinde în special dispoziții referitoare la finanțarea necesară pentru EIAH în conformitate cu alineatul (7).
   (9)   Până la 1 septembrie 2016 și, ulterior, în fiecare an, BEI prezintă un raport Parlamentului European, Consiliului și Comisiei cu privire la serviciile furnizate de EIAH în temeiul alineatului (2) și la execuția bugetului său. Raportul include informații privind taxele încasate și utilizarea acestora.
   CAPITOLUL V
   
      PORTALUL EUROPEAN DE PROIECTE DE INVESTIȚII
   
   Articolul 15
   Portalul european de proiecte de investiții
   (1)   Comisia, cu sprijinul BEI, creează un Portal european de proiecte de investiții (PEPI) transparent care reunește proiectele de investiții actuale și viitoare din cadrul Uniunii. Acest portal reprezintă o bază de date cu proiecte, accesibilă public și ușor de utilizat, care oferă informații relevante pentru fiecare proiect.
   (2)   Principalele obiective ale PEPI sunt vizibilitatea pentru investitori și informarea. Includerea proiectelor în PEPI nu aduce atingere deciziilor cu privire la proiectele finale selectate pentru sprijin în temeiul prezentului regulament, din partea oricărui alt instrument al Uniunii ori pentru finanțare publică.
   (3)   Statele membre pot contribui la crearea și la gestionarea PEPI.
   (4)   Promotorilor de proiecte din sectorul privat li se poate percepe o taxă nerambursabilă pentru procesarea cererilor de înscriere a proiectelor în PEPI. Veniturile încasate din taxe reprezintă venit alocat extern pentru PEPI în conformitate cu articolului 21 alineatul (4) din Regulamentul (UE, Euratom) nr. 966/2012.
   CAPITOLUL VI
   
      RAPORTAREA, RESPONSABILITATEA ȘI EVALUAREA
   
   Articolul 16
   Raportare și contabilitate
   (1)   BEI, în cooperare cu FEI dacă este cazul, transmite semestrial un raport Comisiei cu privire la operațiunile de finanțare și de investiții ale BEI care fac obiectul prezentului regulament. Raportul include o evaluare a respectării cerințelor privind utilizarea garanției UE, precum și a principalilor indicatori de performanță menționați la articolul 4 alineatul (2) litera (f) punctul (iv). Raportul cuprinde, de asemenea, date statistice, financiare și contabile despre fiecare operațiune de finanțare și de investiții a BEI, precum și date agregate.
   (2)   BEI, în cooperare cu FEI dacă este cazul, transmite anual un raport Parlamentului European și Consiliului cu privire la operațiunile de finanțare și de investiții ale BEI care fac obiectul prezentului regulament. Raportul se publică și include:
   
               (a)
            
            
               o evaluare a operațiunilor de finanțare și de investiții ale BEI, la nivel de operațiune, sector, țară și la nivel regional, precum și a conformității acestora cu prezentul regulament, în special cu criteriul de a oferi adiționalitate, împreună cu o evaluare a distribuirii operațiunilor de finanțare și de investiții ale BEI între obiectivele generale stabilite la articolul 9 alineatul (2);
            
         
               (b)
            
            
               o evaluare pe bază agregată privind valoarea adăugată, mobilizarea resurselor din sectorul privat, valoarea estimată și valoarea reală a realizărilor și rezultatelor, precum și impactul operațiunilor de finanțare și de investiții ale BEI, inclusiv impactul asupra creării de locuri de muncă;
            
         
               (c)
            
            
               o evaluare a măsurii în care operațiunile care fac obiectul prezentului regulament contribuie la realizarea obiectivelor generale stabilite la articolul 9 alineatul (2), inclusiv o evaluare a nivelului investițiilor FEIS în domeniul cercetării, dezvoltării și inovării, transportului (inclusiv TEN-T și mobilitatea urbană), telecomunicațiilor, infrastructurii energetice și eficienței energetice;
            
         
               (d)
            
            
               o evaluare a respectării cerințelor privind utilizarea garanției UE și a principalilor indicatori de performanță menționați la articolul 4 alineatul (2) litera (f) punctul (iv);
            
         
               (e)
            
            
               o evaluare a efectului de levier obținut de proiectele sprijinite de FEIS;
            
         
               (f)
            
            
               o descriere a proiectelor pentru care sprijinul oferit din fondurile structurale și de investiții europene este combinat cu sprijinul din partea FEIS, precum și cuantumul total al contribuțiilor din fiecare sursă;
            
         
               (g)
            
            
               valoarea financiară transferată beneficiarilor și o evaluare a operațiunilor de finanțare și de investiții ale BEI pe bază agregată;
            
         
               (h)
            
            
               o evaluare a valorii adăugate a operațiunilor de finanțare și de investiții ale BEI și a riscului agregat asociat cu aceste operațiuni;
            
         
               (i)
            
            
               informații detaliate privind cererile de executare a garanției UE, pierderile, rentabilitățile, sumele recuperate și orice alte plăți încasate;
            
         
               (j)
            
            
               rapoartele financiare privind operațiunile de finanțare și de investiții ale BEI care fac obiectul prezentului regulament, auditate de un auditor extern independent.
            
         (3)   În scopul respectării de către Comisie a obligațiilor sale contabile, în scopul raportării de către aceasta cu privire la riscurile acoperite de garanția UE și în scopul gestionării de către aceasta a fondului de garantare, BEI, în cooperare cu FEI dacă este cazul, transmite Comisiei și Curții de Conturi în fiecare an:
   
               (a)
            
            
               evaluarea riscurilor efectuată de BEI și FEI și informații de clasificare privind operațiunile de finanțare și de investiții ale BEI care fac obiectul prezentului regulament;
            
         
               (b)
            
            
               obligațiile financiare restante ale Uniunii provenind din garanția UE furnizată pentru operațiuni de finanțare și de investiții ale BEI care fac obiectul prezentului regulament, defalcate pe operațiuni individuale;
            
         
               (c)
            
            
               valoarea totală a profiturilor sau a pierderilor care decurg din operațiunile de finanțare și de investiții ale BEI în cadrul portofoliilor menționate la articolul 4 alineatul (2) litera (c) punctul (i).
            
         (4)   BEI furnizează Comisiei, la cerere și, dacă este cazul, în cooperare cu FEI, toate informațiile suplimentare necesare pentru îndeplinirea obligațiilor Comisiei legate de prezentul regulament.
   (5)   BEI și, după caz, FEI, furnizează pe cheltuiala lor informațiile menționate la alineatele (1) - (4).
   (6)   Până la data de 31 martie a fiecărui an, Comisia prezintă Parlamentului European, Consiliului și Curții de Conturi, în contextul situațiilor financiare ale Comisiei, informațiile necesare privind situația fondului de garantare. În plus, până la data de 31 mai a fiecărui an, Comisia prezintă Parlamentului European, Consiliului și Curții de Conturi un raport anual privind gestionarea fondului de garantare în anul calendaristic anterior, care include o evaluare a adecvării valorii țintă și a nivelului fondului de garantare și a necesității de realimentare a acestuia. Raportul anual conține prezentarea situației financiare a fondului de garantare la sfârșitul anului calendaristic anterior, fluxurile financiare din cursul anului calendaristic anterior, precum și tranzacțiile semnificative și orice informații relevante privind conturile financiare. Raportul include, de asemenea, informații cu privire la gestiunea financiară, performanța și riscul aferent fondului de garantare la sfârșitul anului calendaristic anterior.
   Articolul 17
   Responsabilitate
   (1)   La cererea Parlamentului European sau a Consiliului, președintele Comitetului director și directorul executiv raportează cu privire la performanța FEIS, inclusiv prin participarea la o audiere în fața Parlamentului European.
   (2)   Președintele Comitetului director și directorul executiv răspund verbal sau în scris la întrebările adresate FEIS de Parlamentul European sau Consiliu, în termen de cel mult cinci săptămâni de la data primirii întrebărilor.
   (3)   La cererea Parlamentului European sau a Consiliului, Comisia prezintă un raport cu privire la aplicarea prezentului regulament.
   (4)   La cererea Parlamentului European, președintele BEI participă la o audiere organizată de Parlamentul European pe tema operațiunilor de finanțare și de investiții ale BEI care fac obiectul prezentului regulament. Președintele BEI răspunde oral sau în scris la întrebările adresate BEI de Parlamentul European sau de Consiliu cu privire la operațiunile de finanțare și de investiții ale BEI care fac obiectul prezentului regulament, în termen de cinci săptămâni de la data primirii întrebărilor.
   (5)   Parlamentul European și BEI încheie un acord cu privire la modalitățile detaliate de schimb de informații între Parlamentul European și BEI în temeiul prezentului regulament, inclusiv privind procedura de selecție a directorului executiv și a directorului executiv adjunct.
   Articolul 18
   Evaluare și revizuire
   (1)   Până la 5 ianuarie 2017, BEI evaluează funcționarea FEIS. BEI transmite evaluarea sa Parlamentului European, Consiliului și Comisiei.
   (2)   Până la 5 ianuarie 2017, Comisia evaluează utilizarea garanției UE și funcționarea fondului de garantare. Comisia transmite evaluarea sa Parlamentului European și Consiliului. Această evaluare este însoțită de un aviz al Curții de Conturi.
   (3)   Până la 30 iunie 2018 și, ulterior, la fiecare trei ani:
   
               (a)
            
            
               BEI publică un raport cuprinzător cu privire la funcționarea FEIS, care include o evaluare a impactului FEIS asupra investițiilor în cadrul Uniunii, creării de locuri de muncă și accesului la finanțare pentru IMM-uri și întreprinderile cu capitalizare medie.
            
         
               (b)
            
            
               Comisia publică un raport cuprinzător cu privire la folosirea garanției UE și funcționarea fondului de garantare.
            
         (4)   BEI, în cooperare cu FEI, după caz, contribuie la elaborare și furnizează informațiile de care Comisia are nevoie pentru a efectua evaluarea și raportul menționate la alineatul (2) și, respectiv, alineatul (3).
   (5)   BEI și FEI transmit periodic Parlamentului European, Consiliului și Comisiei toate rapoartele lor de evaluare independentă care analizează impactul și rezultatele practice obținute prin activitățile BEI și FEI în temeiul prezentului regulament.
   (6)   Până la 5 iulie 2018, Comisia prezintă Parlamentului European și Consiliului un raport conținând o evaluare independentă a aplicării prezentului regulament.
   (7)   În cazul în care raportul menționat la alineatul (6) constată că FEIS:
   
               (a)
            
            
               își atinge obiectivele și că menținerea unui mecanism de sprijinire a investițiilor este justificată, Comisia prezintă, dacă este cazul, o propunere legislativă de modificare a prezentului regulament în vederea stabilirii noii perioade de investiții, asigurând continuarea investițiilor și finanțare corespunzătoare;
            
         
               (b)
            
            
               nu își atinge obiectivele și că menținerea unui mecanism de sprijinire a investițiilor este justificată, Comisia prezintă, dacă este cazul, o propunere legislativă de modificare a prezentului regulament în vederea remedierii deficiențelor identificate, stabilind noua perioadă de investiții, asigurând continuarea investițiilor și finanțare corespunzătoare;
            
         
               (c)
            
            
               nu își atinge obiectivele și că menținerea unui mecanism de sprijinire a investițiilor nu este justificată, Comisia prezintă, dacă este cazul, o propunere legislativă pentru a asigura încetarea în bune condiții a activității FEIS, păstrând totodată garanția UE pentru operațiunile deja aprobate în temeiul prezentului regulament.
            
         (8)   Comisia prezintă fără întârziere raportul menționat la alineatul (6) în eventualitatea în care proiectele aprobate absorb integral, până la 5 iulie 2018, valoarea garanției UE disponibilă.
   CAPITOLUL VII
   
      DISPOZIȚII GENERALE
   
   Articolul 19
   Transparența și difuzarea informațiilor către public
   În conformitate cu propriile politici de transparență și cu principiile generale ale Uniunii cu privire la accesul la documente și informații, BEI pune la dispoziția publicului, pe site-ul său de internet, informații cu privire la toate operațiunile de finanțare și de investiții ale BEI care fac obiectul prezentului regulament, inclusiv cu privire la rolul intermediarilor financiari, precum și cu privire la modul în care operațiunile respective contribuie la îndeplinirea obiectivelor generale stabilite la articolul 9 alineatul (2).
   Articolul 20
   Auditul efectuat de Curtea de Conturi
   (1)   Curtea de Conturi efectuează auditul extern al activităților desfășurate în temeiul prezentului regulament, în conformitate cu articolul 287 din TFUE.
   (2)   În sensul alineatului (1) din prezentul articol, Curții de Conturi i se acordă, la solicitarea sa și conform articolului 287 alineatul (3) din TFUE, accesul la orice document sau informație necesare pentru a-și executa sarcina.
   Articolul 21
   Măsuri antifraudă
   (1)   BEI notifică imediat OLAF și îi furnizează informațiile necesare atunci când, în orice stadiu al pregătirii, al punerii în practică sau al încheierii operațiunilor de finanțare și de investiții care fac obiectul prezentului regulament, are motive să suspecteze că există fraudă, corupție, spălare de bani sau orice alte activități ilegale care ar putea afecta interesele financiare ale Uniunii.
   (2)   OLAF poate efectua investigații, inclusiv controale și inspecții la fața locului, în conformitate cu dispozițiile și procedurile prevăzute în Regulamentul (UE, Euratom) nr. 883/2013 al Parlamentului European și al Consiliului (15), în Regulamentul (Euratom, CE) nr. 2185/96 al Consiliului (16) și în Regulamentul (CE, Euratom) nr. 2988/95 al Consiliului (17), în vederea protejării intereselor financiare ale Uniunii, cu scopul de a stabili dacă a existat fraudă, corupție, spălare de bani sau orice altă activitate ilegală care afectează interesele financiare ale Uniunii, în legătură cu orice operațiune de finanțare și de investiții care face obiectul prezentului regulament. OLAF poate transmite orice informații obținute în cursul investigațiilor sale autorităților competente din statele membre în cauză.
   În cazul în care astfel de activități ilegale sunt dovedite, BEI depune eforturi de recuperare în legătură cu operațiunile sale de finanțare și de investiții care fac obiectul prezentului regulament și care sunt vizate de astfel de activități.
   (3)   Acordurile de finanțare semnate în legătură cu operațiunile de finanțare și de investiții care fac obiectul prezentului regulament includ clauze care permit excluderea de la operațiunile de finanțare și de investiții ale BEI și, dacă este necesar, măsuri de recuperare adecvate în cazuri de fraudă, corupție sau alte activități ilegale, în conformitate cu acordul privind FEIS, politicile BEI și cerințele de reglementare aplicabile. Decizia de a aplica o excludere de la operațiunile de finanțare și de investiții ale BEI care fac obiectul prezentului regulament se adoptă în conformitate cu dispozițiile relevante din acordul de finanțare sau de investiții.
   Articolul 22
   Activități excluse și jurisdicții necooperante
   (1)   Prin operațiunile de finanțare și de investiții care fac obiectul prezentului regulament, BEI, FEI și toți intermediarii financiari nu sprijină niciun tip de activități desfășurate în scopuri ilegale, inclusiv spălarea de bani, finanțarea terorismului, criminalitatea organizată, frauda fiscală și evaziunea fiscală, corupție și fraudă care afectează interesele financiare ale Uniunii. În special, BEI nu participă la nicio operațiune de finanțare sau de investiții prin intermediul unui vehicul situat într-o jurisdicție necooperantă, în conformitate cu politica sa față de jurisdicțiile slab reglementate sau necooperante bazată pe politicile Uniunii, ale Organizației pentru Cooperare și Dezvoltare Economică sau ale Grupului de Acțiune Financiară Internațională.
   (2)   În operațiunile sale de finanțare și de investiții care fac obiectul prezentului regulament, BEI respectă principiile și standardele prevăzute de dreptul Uniunii cu privire la prevenirea utilizării sistemului financiar în scopul spălării banilor și al finanțării terorismului, în special cele prevăzute în Regulamentul (UE) 2015/847 al Parlamentului European și al Consiliului (18) și în Directiva (UE) 2015/849 a Parlamentului European și a Consiliului (19). Îndeosebi, BEI condiționează atât finanțarea directă, cât și finanțarea prin intermediari în temeiul prezentului regulament de publicarea informațiilor privind beneficiarul real conform Directivei (UE) 2015/849.
   Articolul 23
   Exercitarea delegării de competențe
   (1)   Competența de a adopta acte delegate este conferită Comisiei în condițiile prevăzute în prezentul articol.
   (2)   Competența de a adopta acte delegate menționată la articolul 7 alineatele (13) și (14) se conferă Comisiei pentru o perioadă de trei ani de la 4 iulie 2015. Comisia prezintă un raport cu privire la delegarea de competențe cel târziu cu nouă luni înainte de încheierea perioadei de trei ani. Delegarea de competențe se prelungește tacit cu perioade de timp identice, cu excepția cazului în care Parlamentul European sau Consiliul se opun prelungirii respective cel târziu cu trei luni înainte de încheierea fiecărei perioade.
   Delegarea de competențe menționată la articolul 7 alineatele (13) și (14) poate fi revocată în orice moment de către Parlamentul European sau de către Consiliu. O decizie de revocare pune capăt delegării de competențe specificată în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere validității actelor delegate care sunt deja în vigoare.
   (3)   De îndată ce adoptă un act delegat, Comisia îl notifică simultan Parlamentului European și Consiliului.
   (4)   Un act delegat adoptat în temeiul articolului 7 alineatul (13) intră în vigoare numai în cazul în care nici Parlamentul European și nici Consiliul nu au formulat obiecțiuni în termen de o lună de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecțiuni. Respectivul termen se prelungește cu o lună la inițiativa Parlamentului European sau a Consiliului.
   (5)   Actul delegat de stabilire a tabelului comparativ, adoptat în temeiul articolului 7 alineatul (14), intră în vigoare numai în cazul în care nici Parlamentul European și nici Consiliul nu au formulat obiecțiuni în termen de trei săptămâni de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecțiuni. Respectivul termen se prelungește cu trei săptămâni la inițiativa Parlamentului European sau a Consiliului.
   În ceea ce privește orice act delegat adoptat ulterior în temeiul articolului 7 alineatul (14), se aplică mutatis mutandis alineatul (4) din prezentul articol.
   CAPITOLUL VIII
   
      DISPOZIȚII TRANZITORII ȘI FINALE
   
   Articolul 24
   Dispoziții tranzitorie
   (1)   BEI și FEI pot prezenta Comisiei operațiuni de finanțare și de investiții aprobate de acestea în perioada cuprinsă între 1 ianuarie 2015 și până la încheierea acordului privind FEIS și efectuarea primelor numiri ale tuturor membrilor Comitetului pentru investiții și a directorului executiv, după intrarea în vigoare a prezentului regulament.
   (2)   Comisia evaluează operațiunile menționate la alineatul (1) și, în cazul în care acestea îndeplinesc criteriile de eligibilitate stabilite la articolul 6 și obiectivele generale stabilite la articolul 9 alineatul (2) și în anexa II, decide dacă acoperirea garanției UE le include și pe acestea.
   Articolul 25
   Intrare în vigoare
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 25 iunie 2015.
      
         
            Pentru Parlamentul European
         
         
            Președintele
         
         M. SCHULZ
      
      
         
            Pentru Consiliu
         
         
            Președintele
         
         J. REIRS
      
   
   
      (1)  Avizul din 19 martie 2015 (nepublicat încă în Jurnalul Oficial).
   
      (2)  JO C 195, 12.6.2015, p. 41.
   
      (3)  Poziția Parlamentului European din 24 iunie 2015 (nepublicată încă în Jurnalul Oficial) și Decizia Consiliului din 25 iunie 2015.
   
      (4)  Regulamentul (CE) nr. 1466/97 al Consiliului din 7 iulie 1997 privind consolidarea supravegherii pozițiilor bugetare și supravegherea și coordonarea politicilor economice (JO L 209, 2.8.1997, p. 1).
   
      (5)  Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (JO L 209, 2.8.1997, p. 6).
   
      (6)  Regulamentul (UE) nr. 1287/2013 al Parlamentului European și al Consiliului din 11 decembrie 2013 de instituire a unui program pentru competitivitatea întreprinderilor și a întreprinderilor mici și mijlocii (COSME) (2014-2020) și de abrogare a Deciziei nr. 1639/2006/CE (JO L 347, 20.12.2013, p. 33).
   
      (7)  Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) – Orizont 2020 și de abrogare a Deciziei nr. 1982/2006/CE (JO L 347, 20.12.2013, p. 104).
   
      (8)  Regulamentul (UE) nr. 1315/2013 al Parlamentului European și al Consiliului din 11 decembrie 2013 privind orientările Uniunii pentru dezvoltarea rețelei transeuropene de transport și de abrogare a Deciziei nr. 661/2010/UE (JO L 348, 20.12.2013, p. 1).
   
      (9)  Regulamentul (UE) nr. 1316/2013 al Parlamentului European și al Consiliului din 11 decembrie 2013 de instituire a Mecanismului pentru Interconectarea Europei, de modificare a Regulamentului (UE) nr. 913/2010 și de abrogare a Regulamentului (CE) nr. 680/2007 și (CE) nr. 67/2010 (JO L 348, 20.12.2013, p. 129).
   
      (10)  Regulamentul (UE) 2015/760 al Parlamentului European și al Consiliului din 29 aprilie 2015 privind fondurile europene de investiții pe termen lung (JO L 123, 19.5.2015, p. 98).
   
      (11)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).
   
      (12)  Recomandarea 2003/361/CE a Comisiei din 6 mai 2003 privind definiția microîntreprinderilor și a întreprinderilor mici și mijlocii (JO L 124, 20.5.2003, p. 36).
   
      (13)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
   
      (14)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).
   
      (15)  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).
   
      (16)  Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).
   
      (17)  Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene (JO L 312, 23.12.1995, p. 1).
   
      (18)  Regulamentul (UE) 2015/847 al Parlamentului European și al Consiliului din 20 mai 2015 privind informațiile care însoțesc transferurile de fonduri și de abrogare a Regulamentului (CE) nr. 1781/2006 (JO L 141, 5.6.2015, p. 1).
   
      (19)  Directiva (UE) 2015/849 a Parlamentului European și a Consiliului din 20 mai 2015 privind prevenirea utilizării sistemului financiar în scopul spălării banilor sau finanțării terorismului, de modificare a Regulamentului (UE) nr. 684/2012 al Parlamentului European și al Consiliului și de abrogare a Directivei 2005/60/CE a Parlamentului European și a Consiliului și a Directivei 2006/70/CE a Comisiei (JO L 141, 5.6.2015, p. 73).
   
      ANEXA I
      
         MODIFICĂRI ALE REGULAMENTULUI (UE) NR. 1291/2013 ȘI ALE REGULAMENTULUI (UE) NR. 1316/2013
      
      
               
                  1.
               
               
                  Regulamentul (UE) nr. 1291/2013 se modifică după cum urmează:
                  
                              (a)
                           
                           
                              La articolul 6, alineatele (1), (2) și (3) se înlocuiesc cu următorul text:
                              „(1)   Pachetul financiar pentru punerea în aplicare a programului Orizont 2020 este stabilit la 74 828,3 milioane EUR în prețuri curente, din care o sumă maximă de 72 445,3 milioane EUR este alocată activităților prevăzute la titlul XIX din TFUE.
                              Creditele anuale se autorizează de către Parlamentul European și de către Consiliu în limitele cadrului financiar multianual.
                              (2)   Suma destinată activităților prevăzute la titlul XIX din TFUE se repartizează între prioritățile prevăzute la articolul 5 alineatul (2) din prezentul regulament, după cum urmează:
                              
                                          (a)
                                       
                                       
                                          24 232,1 milioane EUR în prețuri curente pentru prioritatea „Excelența științifică”;
                                       
                                    
                                          (b)
                                       
                                       
                                          16 466,5 milioane EUR în prețuri curente pentru prioritatea „Poziția de lider în sectorul industrial”;
                                       
                                    
                                          (c)
                                       
                                       
                                          28 629,6 milioane EUR în prețuri curente pentru prioritatea „Provocări societale”.
                                       
                                    Suma maximă totală a contribuției financiare a Uniunii din partea programului Orizont 2020 destinată obiectivelor specifice prevăzute la articolul 5 alineatul (3) și acțiunilor nenucleare directe ale CCC este următoarea:
                              
                                          (i)
                                       
                                       
                                          816,5 milioane EUR în prețuri curente pentru „Răspândirea excelenței și extinderea participării”;
                                       
                                    
                                          (ii)
                                       
                                       
                                          444,9 milioane EUR în prețuri curente pentru „Știința cu și pentru societate”;
                                       
                                    
                                          (iii)
                                       
                                       
                                          1 855,7 milioane EUR în prețuri curente pentru acțiunile nenucleare directe ale CCC.
                                       
                                    Defalcarea orientativă pentru prioritățile și obiectivele specifice stabilite la articolul 5 alineatele (2) și (3) este prevăzută în anexa II.
                              (3)   EIT este finanțat printr-o contribuție maximă de la Orizont 2020 în valoare de 2 383 milioane EUR în prețuri curente, astfel cum este prevăzut în anexa II.”;
                           
                        
                              (b)
                           
                           
                              Anexa II se înlocuiește cu următorul text:
                              
                                 „ANEXA II
                                 Defalcarea bugetului
                                 Defalcarea orientativă pentru programul Orizont 2020 este următoarea, sub rezerva procedurii bugetare anuale:
                                 
                                              
                                          
                                          
                                             Milioane EUR în prețuri curente
                                          
                                       
                                             
                                                         I.
                                                      
                                                      
                                                         Excelență științifică, din care:
                                                      
                                                   
                                          
                                             24 232,1
                                          
                                       
                                             
                                                         1.
                                                      
                                                      
                                                         Consiliul European pentru Cercetare (CEC)
                                                      
                                                   
                                          
                                             13 094,8
                                          
                                       
                                             
                                                         2.
                                                      
                                                      
                                                         Tehnologii viitoare și emergente (FET)
                                                      
                                                   
                                          
                                             2 585,4
                                          
                                       
                                             
                                                         3.
                                                      
                                                      
                                                         Acțiuni Marie Skłodowska-Curie
                                                      
                                                   
                                          
                                             6 162,3
                                          
                                       
                                             
                                                         4.
                                                      
                                                      
                                                         Infrastructuri de cercetare
                                                      
                                                   
                                          
                                             2 389,6
                                          
                                       
                                             
                                                         II.
                                                      
                                                      
                                                         Poziția de lider în sectorul industrial, din care:
                                                      
                                                   
                                          
                                             16 466,5
                                          
                                       
                                             
                                                         1.
                                                      
                                                      
                                                         Poziția de lider în domeniul tehnologiilor generice și industriale (1), (4)
                                                         
                                                      
                                                   
                                          
                                             13 035
                                          
                                       
                                             
                                                         2.
                                                      
                                                      
                                                         Accesul la finanțarea de risc (2)
                                                         
                                                      
                                                   
                                          
                                             2 842,3
                                          
                                       
                                             
                                                         3.
                                                      
                                                      
                                                         Inovarea în IMM-uri (3)
                                                         
                                                      
                                                   
                                          
                                             589,2
                                          
                                       
                                             
                                                         III.
                                                      
                                                      
                                                         Provocări societale, din care (4)
                                                         
                                                      
                                                   
                                          
                                             28 629,6
                                          
                                       
                                             
                                                         1.
                                                      
                                                      
                                                         Sănătate, schimbări demografice și bunăstare
                                                      
                                                   
                                          
                                             7 256,7
                                          
                                       
                                             
                                                         2.
                                                      
                                                      
                                                         Securitate alimentară, agricultură și silvicultură durabile, cercetare marină, maritimă și fluvială și bioeconomie
                                                      
                                                   
                                          
                                             3 707,7
                                          
                                       
                                             
                                                         3.
                                                      
                                                      
                                                         Surse de energie sigure, ecologice și eficiente
                                                      
                                                   
                                          
                                             5 688,1
                                          
                                       
                                             
                                                         4.
                                                      
                                                      
                                                         Transporturi inteligente, ecologice și integrate
                                                      
                                                   
                                          
                                             6 149,4
                                          
                                       
                                             
                                                         5.
                                                      
                                                      
                                                         Combaterea schimbărilor climatice, mediu, utilizarea eficientă a resurselor și materiile prime
                                                      
                                                   
                                          
                                             2 956,5
                                          
                                       
                                             
                                                         6.
                                                      
                                                      
                                                         Europa într-o lume în schimbare – societăți favorabile incluziunii, inovatoare și reflexive
                                                      
                                                   
                                          
                                             1 258,5
                                          
                                       
                                             
                                                         7.
                                                      
                                                      
                                                         Societăți sigure – protejarea libertății și a securității Europei și a cetățenilor săi
                                                      
                                                   
                                          
                                             1 612,7
                                          
                                       
                                             
                                                         IV.
                                                      
                                                      
                                                         Răspândirea excelenței și extinderea participării
                                                      
                                                   
                                          
                                             816,5
                                          
                                       
                                             
                                                         V.
                                                      
                                                      
                                                         Știința cu și pentru societate
                                                      
                                                   
                                          
                                             444,9
                                          
                                       
                                             
                                                         VI.
                                                      
                                                      
                                                         Activități directe nenucleare ale Centrului Comun de Cercetare (JRC)
                                                      
                                                   
                                          
                                             1 855,7
                                          
                                       
                                             
                                                         VII.
                                                      
                                                      
                                                         Institutul European de Inovare și Tehnologie (EIT)
                                                      
                                                   
                                          
                                             2 383
                                          
                                       
                                             TOTAL
                                          
                                          
                                             74 828,3
                                          
                                       
                           
                        
            
               
                  2.
               
               
                  Regulamentul (UE) nr. 1316/2013 se modifică după cum urmează:
                  
                              (a)
                           
                           
                              La articolul 5, alineatul (1) se înlocuiește cu următorul text:
                              „(1)   Pachetul financiar de punere în aplicare aferent MIE pentru perioada 2014 - 2020 este de 30 442 259 000 EUR în prețuri curente. Această sumă se distribuie după cum urmează:
                              
                                          (a)
                                       
                                       
                                          sectorul transporturilor: 24 050 582 000 EUR, din care 11 305 500 000 EUR se transferă din Fondul de coeziune pentru a fi cheltuiți, în conformitate cu prezentul regulament, exclusiv în statele membre eligibile pentru finanțare din partea Fondului de coeziune;
                                       
                                    
                                          (b)
                                       
                                       
                                          sectorul telecomunicațiilor: EUR 1 041 602 000;
                                       
                                    
                                          (c)
                                       
                                       
                                          sectorul energetic: EUR 5 350 075 000.
                                       
                                    Aceste valori nu aduc atingere aplicării mecanismului de flexibilitate prevăzut în Regulamentul (UE, Euratom) nr. 1311/2013 al Consiliului (5).
                              
                                 (5)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014 2020 (JO L 347, 20.12.2013, p. 884).”;"
						
                           
                        
                              (b)
                           
                           
                              La articolul 14, alineatul (2) se înlocuiește cu următorul text:
                              „(2)   Contribuția totală din bugetul Uniunii la instrumentele financiare nu depășește 8,4 % din pachetul financiar total aferent MIE menționat la articolul 5 alineatul (1).”.
                           
                        
                              (c)
                           
                           
                              La articolul 21, alineatul (4) se înlocuiește cu următorul text:
                              „(4)   Comisia este împuternicită să adopte acte delegate în conformitate cu articolul 26 pentru a majora plafonul stabilit la articolul 14 alineatul (2) până la 10 %, cu condiția îndeplinirii următoarelor condiții:
                              
                                          (i)
                                       
                                       
                                          evaluarea din 2015 a fazei-pilot a inițiativei de emitere de obligațiuni pentru finanțarea de proiecte să fie pozitivă; și
                                       
                                    
                                          (ii)
                                       
                                       
                                          utilizarea instrumentelor financiare să depășească 6,5 % în termeni de angajamente contractuale asociate proiectelor.”.
                                       
                                    
                        
            
         (1)  Inclusiv 7 423 milioane EUR pentru tehnologiile informației și comunicațiilor (TIC), din care 1 549 milioane EUR pentru fotonică și micro și nanoelectronică, 3 741 milioane EUR pentru nanotehnologii, materiale avansate și producție și prelucrare avansate, 501 milioane EUR pentru biotehnologie și 1 403 milioane EUR pentru spațiu. Drept rezultat, vor fi disponibile 5 792 milioane EUR pentru sprijinirea tehnologiilor generice esențiale.
      
         (2)  Aproximativ 994 milioane EUR din această sumă pot fi alocate pentru punerea în aplicare a proiectelor din cadrul Planului strategic european privind tehnologiile energetice (denumit în continuare „Planul SET”). Circa o treime din această sumă poate fi alocată IMM-urilor.
      
         (3)  În cadrul obiectivului de alocare a minimum 20 % din bugetele totale combinate ale obiectivului specific „Poziția de lider în domeniul tehnologiilor generice și industriale” și ale priorității „Provocări societale” pentru IMM-uri, minimum 5 % din aceste bugete combinate se va aloca inițial instrumentului specific pentru IMM-uri. Minimum 7 % din bugetele totale ale obiectivului specific „Poziția de lider în domeniul tehnologiilor generice și industriale” și ale priorității „Provocări societale” se va aloca către instrumentul specific pentru IMM-uri, pe baza unei medii calculate pe durata Orizont 2020.
      
         (4)  Acțiunile-pilot din cadrul Căii rapide către inovare vor fi finanțate din obiectivul specific „Poziția de lider în domeniul tehnologiilor generice și industriale” și din obiectivele specifice relevante ale priorității „Provocări societale”. Se va lansa un număr suficient de proiecte pentru a se permite o evaluare completă a proiectului-pilot Calea rapidă către inovare.”.
   
   
      ANEXA II
      
         ORIENTĂRILE FEIS ÎN MATERIE DE INVESTIȚII
      
      1.   Domeniul de aplicare
      
      Obiectivul orientărilor în materie de investiții este să servească, împreună cu prezentul regulament, drept bază pentru adoptarea în mod transparent și independent, de către Comitetul pentru investiții, de decizii cu privire la utilizarea garanției UE pentru operațiunile BEI care sunt eligibile pentru finanțare din partea FEIS în conformitate cu obiectivele și cu orice alte cerințe aplicabile stabilite în prezentul regulament.
      Orientările în materie de investiții se bazează pe principiile instituite de prezentul regulament în ceea ce privește obiectivele generale, criteriile de eligibilitate, instrumentele eligibile și definiția conceptului de adiționalitate. Orientările completează prezentul regulament prin: i) oferirea de orientări suplimentare cu privire la eligibilitate, ii) stabilirea unui cadru de risc pentru operațiuni, iii) definirea pragurilor de diversificare sectorială și geografică și iv) definirea criteriilor de evaluare a contribuției la obiectivele FEIS pentru a facilita stabilirea priorităților.
      Orientările în materie de investiții se aplică doar operațiunilor FEIS legate de instrumentele de datorie și de capital menționate la articolul 10 alineatul (2) litera (a) din prezentul regulament și nu se aplică, prin urmare, operațiunilor FEIS legate de instrumentele menționate la articolul 10 alineatul (2) litera (b).
      2.   Contrapărți eligibile, tipuri de proiecte și instrumente
      
      
               
                  (a)
               
               
                  Printre contrapărțile eligibile pentru a beneficia de garanția UE se numără:
                  
                              —
                           
                           
                              entități de toate dimensiunile, inclusiv societăți de utilități publice, entități cu scop special (Special Purpose Vehicles – SPV) sau companii de proiecte, IMM-uri sau întreprinderi cu capitalizare medie;
                           
                        
                              —
                           
                           
                              bănci sau instituții naționale de promovare sau instituții financiare de intermediere;
                           
                        
                              —
                           
                           
                              fonduri de capitaluri proprii/creanțe și orice altă formă de organisme de plasament colectiv;
                           
                        
                              —
                           
                           
                              platforme de investiții;
                           
                        
                              —
                           
                           
                              entități din sectorul public (de la nivel teritorial sau nu, dar excluzând operațiunile cu astfel de entități care rezultă în riscul direct al statelor membre) și entități de tip sector public.
                           
                        
            
               
                  (b)
               
               
                  Garanția UE se acordă pentru sprijinirea, în mod direct sau indirect, a finanțării operațiunilor noi. În domeniul infrastructurii, ar trebui încurajate investițiile de tip greenfield (crearea de active). Investițiile de tip brownfield (extinderea și modernizarea activelor existente) pot fi, de asemenea, sprijinite. Ca regulă generală, garanția UE nu se acordă pentru sprijinirea operațiunilor de refinanțare (cum ar fi înlocuirea unor acorduri de împrumut în vigoare sau alte forme de sprijin financiar pentru proiecte care s-au concretizat deja parțial sau integral), cu excepția unor situații excepționale și justificate corespunzător, în care se demonstrează că o astfel de tranzacție va permite o nouă investiție de o valoare cel puțin echivalentă cu valoarea tranzacției, care ar îndeplini criteriile generale de eligibilitate și obiectivele generale stabilite la articolul 6 și, respectiv, la articolul 9 alineatul (2).
               
            
               
                  (c)
               
               
                  Garanția UE sprijină o gamă largă de produse pentru a permite FEIS să se adapteze la nevoile pieței și, în același timp, să încurajeze investițiile private în proiecte, fără a exclude finanțările de pe piața privată. În acest context, se preconizează că BEI va asigura finanțare în cadrul FEIS pentru a atinge un obiectiv inițial global de cel puțin 315 000 000 000 EUR din investiții publice sau private, incluzând finanțarea mobilizată prin intermediul FEI în cadrul operațiunilor FEIS legate de instrumentele menționate la articolul 10 alineatul (2) litera (b) și băncile sau instituțiile naționale de promovare. Produsele eligibile includ, între altele (1), împrumuturi, garanții/contragaranții, finanțări de tip mezanin și subordonate, instrumente de pe piața de capital, inclusiv instrumente de îmbunătățire a calității creditului, și participații la capital sau la cvasicapital, inclusiv prin intermediul băncilor sau instituțiilor naționale de promovare, al platformelor sau fondurilor de investiții. În acest context, pentru a permite unei game extinse de investitori să investească în proiectele FEIS, i se permite BEI să structureze portofolii corespunzătoare;
               
            
               
                  (d)
               
               
                  Băncile sau instituțiile naționale de promovare și platformele sau fondurile de investiții sunt eligibile pentru garanția BEI în condițiile contragaranției UE în conformitate cu articolul 10 alineatul (2) litera (c). Decizia de acordare a respectivei garanții BEI vizează să mobilizeze investiții atât la nivel național, cât și regional, și să valorifice expertiza complementară, avantajele comparative specifice și domeniul de activitate al acestor entități în beneficiul inițiativei FEIS.
               
            3.   Adiționalitatea
      
      Garanția UE se acordă pentru a sprijini operațiunile care îndeplinesc criteriul de a oferi adiționalitate astfel cum este definit la articolul 5 alineatul (1) din prezentul regulament.
      Se aplică, de asemenea, următoarele principii generale:
      
                  (a)
               
               
                  pentru a evita suprapunerea instrumentelor financiare existente, garanția UE poate să completeze, să fie combinată cu, să consolideze sau să sprijine programele Uniunii aflate în vigoare sau alte surse de finanțare ale Uniunii sau instrumente comune;
               
            
                  (b)
               
               
                  Pe durata perioadei de investiții a FEIS, investițiile sprijinite de FEIS nu exclud în principiu utilizarea altor instrumente financiare ale Uniunii;
               
            
                  (c)
               
               
                  se acordă atenție complementarității produselor din noua componentă pentru infrastructură și inovare destinată IMM-urilor și întreprinderilor mici cu capitalizare medie cu instrumentele financiare ale UE deja existente și cu instrumentele financiare ale FEIS din cadrul componentei pentru IMM-uri, astfel încât să se atingă cel mai înalt nivel de utilizare eficientă a resurselor financiare. Cu toate acestea, va fi posibilă utilizarea cumulativă a instrumentelor, în special în cazurile în care sprijinul obișnuit nu este suficient pentru a demara investițiile.
               
            4.   Valoarea adăugată: contribuția la obiectivele FEIS
      
      Proiectele care beneficiază de garanția UE respectă criteriile de eligibilitate și obiectivele generale stabilite la articolul 6 și, respectiv, la articolul 9 alineatul (2).
      5.   Tabel comparativ
      
      Comitetul pentru investiții utilizează tabelul comparativ menționat la articolul 7 pentru a asigura o evaluare independentă și transparentă a utilizării potențiale a garanției UE.
      6.   Componente de investiții
      
      
               
                  (a)
               
               
                  Instrumentele de datorie și de capital menționate la articolul 10 alineatul (2) litera (a) sunt disponibile în cadrul unei Componente pentru infrastructură și inovație, alcătuită dintr-o subcomponentă pentru datorie și o subcomponentă pentru capital. Încadrarea operațiunilor (2) la una din cele două subcomponente se face pe baza sistemului BEI de clasificare a împrumuturilor și a evaluării riscurilor standard a BEI și sub îndrumarea Comitetului director;
               
            
               
                  (b)
               
               
                  Componenta pentru infrastructură și inovație – Subcomponenta pentru datorie
                  
                              —
                           
                           
                              Pentru operațiunile legate de datorie, BEI efectuează o evaluare a riscurilor standard, care implică calculul probabilității de nerambursare și al ratei de recuperare. Pe baza acestor parametri, BEI cuantifică riscul pentru fiecare operațiune. Acest calcul se realizează fără a se ține cont de garanția UE, pentru a reflecta riscul general al tranzacției.
                           
                        
                              —
                           
                           
                              Fiecărei operațiuni legate de datorie i se atribuie o clasificare în funcție de risc (Clasificarea operațiunilor de împrumut) conform sistemului BEI de clasificare a împrumuturilor. Informațiile privind clasificarea împrumuturilor sunt incluse în documentația proiectului destinată Comitetului pentru investiții. Tranzacțiile cu un profil de risc mai mare decât proiectele sprijinite de operațiunile obișnuite ale BEI sunt denumite activități speciale, astfel cum sunt definite la articolul 16 din Statutul BEI și în orientările BEI privind politicile legate de riscul de credit. Operațiunile sprijinite de garanția UE au în mod normal un profil de risc mai mare decât operațiunile obișnuite ale BEI și se încadrează, prin urmare, la activități speciale. Tranzacțiile cu o clasificare a împrumuturilor mai bună pot fi incluse în portofoliul FEIS, cu condiția să se demonstreze în mod clar valoarea lor adăugată ridicată și cu condiția ca includerea lor să respecte criteriul de a oferi adiționalitate.
                           
                        
                              —
                           
                           
                              Proiectele sunt viabile din punct de vedere economic și tehnic, iar finanțarea BEI este structurată conform principiilor bunei gestiuni bancare și respectă principiile gestionării riscurilor ridicate stabilite de BEI în orientările sale interne. Toate informațiile relevante se pun la dispoziția membrilor Comitetului director și ai Comitetului pentru investiții.
                           
                        
                              —
                           
                           
                              Costul produselor legate de datorie se stabilește conform metodologiei BEI de stabilire a costurilor împrumuturilor;
                           
                        
            
               
                  (c)
               
               
                  Componenta pentru infrastructură și inovație – Subcomponenta pentru capital
                  
                              —
                           
                           
                              În cazul operațiunilor legate de capital, garanția UE poate fi utilizată pentru a sprijini investițiile directe în companii sau proiecte individuale (investiții directe de capital) sau finanțarea pentru fonduri sau portofolii de risc similare (portofoliu de capital), cu condiția ca BEI să investească în condiții de egalitate (pari passu) pentru propriul risc. Pentru a se stabili dacă o operațiune implică sau nu riscuri de capital, indiferent de forma sa juridică și de nomenclatură, se recurge la evaluarea standard a BEI.
                           
                        
                              —
                           
                           
                              Operațiunile BEI legate de capital se realizează în conformitate cu normele și procedurile interne ale BEI. Toate informațiile pertinente pentru evaluarea operațiunilor se pun la dispoziția membrilor Comitetului director și ai Comitetului pentru investiții.
                           
                        
                              —
                           
                           
                              Costul investițiilor de capital se stabilește conform prețurilor de pe piață, iar în lipsa acestora se recurge la testarea pieței sau la analiza comparativă.
                           
                        
            7.   Limitele de expunere defalcate în funcție de categoria de risc
      
      
               
                  (a)
               
               
                  Limitele de expunere pentru categoriile de activități speciale scad odată cu creșterea nivelului de risc, așa cum este prevăzut în Clasificarea operațiunilor de împrumut. Prin urmare, limita este în general mai ridicată pentru riscurile legate de datorie decât pentru riscurile legate de capital;
               
            
               
                  (b)
               
               
                  Reflectând disponibilitatea posibilităților de îmbunătățire a calității creditului oferite de garanția UE, BEI stabilește limitele de expunere pentru FEIS la un nivel mai ridicat decât cel al limitei echivalente pentru propriile operațiuni cu risc ale BEI. Membrii Comitetului director și cei ai Comitetului pentru investiții primesc o prezentare detaliată a limitelor de risc ale FEIS. Comitetul director supraveghează în mod regulat elaborarea profilului de risc al portofoliului FEIS și adoptă măsurile adecvate în cazul în care consideră necesar;
               
            
               
                  (c)
               
               
                  Tranzacțiile care implică sume mai mari decât limitele specifice ale FEIS pot fi incluse în portofoliul FEIS în mod excepțional, cu acordul Comitetului director, cu condiția să se demonstreze în mod clar adiționalitatea și valoarea adăugată și cu condiția să nu existe riscul ca includerea lor să pună în pericol obiectivul general al portofoliului privind nivelul riscului la finalul perioadei inițiale de investiții.
               
            8.   Diversificarea sectorială și geografică
      
      FEIS este bazat pe cerere, dar vizează sprijinirea proiectelor eligibile de pe întreg teritoriul Uniunii, precum și a proiectelor transfrontaliere care fac obiectul articolului 8 din prezentul regulament, fără nicio prealocare sectorială sau geografică. Cu toate acestea, se vor depune toate eforturile pentru a asigura că, la finalul perioadei inițiale de investiții, va fi acoperită o gamă vastă de sectoare și regiuni și că este evitată concentrarea geografică sau sectorială excesivă.
      (a)   Concentrarea sectorială
      Pentru a gestiona diversificarea și concentrarea sectorială a portofoliului FEIS, Comitetul director stabilește limite de concentrare indicative în ceea ce privește volumul operațiunilor sprijinite de garanția UE la finalul perioadei inițiale de investiții. Limitele de concentrare indicative sunt făcute publice.
      Comitetul director poate decide să modifice aceste limite indicative, după consultarea Comitetului pentru investiții. În acest caz, Comitetul director explică în scris Parlamentului European și Consiliului decizia sa;
      (b)   Concentrarea geografică
      Operațiunile sprijinite de FEIS nu vor fi concentrate într-un teritoriu anume la finalul perioadei inițiale de investiții. În acest scop, Comitetul director adoptă orientări indicative privind diversificarea și concentrarea geografică. Comitetul director poate decide să modifice aceste limite indicative, după consultarea Comitetului pentru investiții. Comitetul director explică în scris Parlamentului European și Consiliului decizia sa referitoare la limitele indicative. FEIS ar trebui să vizeze să acopere toate statele membre.
      
         (1)  Aceasta este o enumerare neexclusivă a produselor care pot fi oferite prin intermediul FEIS.
      
         (2)  Termenul „operațiuni” se referă atât la investițiile directe într-un proiect (creanțe sau capitaluri), cât și la o „operațiune” (proiecte, programe sau mecanisme) cu o instituție financiară sau cu un alt intermediar, dar nu și la proiectele subiacente sprijinite de aceste operațiuni intermediate, pentru a se evita orice confuzie.
   
   
       
      1.   Declarație comună a Parlamentului European, Consiliului și Comisiei privind defalcarea pentru programul Orizont 2020
      
      
         „Parlamentul European, Consiliul și Comisia au convenit ca următoarele linii bugetare să nu contribuie la finanțarea FEIS: «Consolidarea cercetării de frontieră în Consiliul European pentru Cercetare», «Acțiuni Marie Skłodowska-Curie» și «Răspândirea excelenței și extinderea participării». Suma rămasă rezultată din utilizarea suplimentară a marjei comparativ cu propunerea Comisiei va fi reintrodusă la celelalte linii bugetare aferente programului Orizont 2020 proporțional cu reducerile propuse de Comisie. Defalcarea orientativă este prevăzută în anexa I la Regulamentul privind FEIS.”
      
      2.   Declarația Comisiei privind proiectul de buget pentru 2016
      
      
         „Comisia va analiza impactul potențial al contribuțiilor la FEIS de la diferitele linii bugetare ale programului Orizont 2020 asupra punerii în aplicare eficace a programelor în cauză și va propune, dacă este cazul, o scrisoare rectificativă la proiectul de buget general al Uniunii pentru 2016 pentru a ajusta defalcarea liniilor bugetare ale programului Orizont 2020.”
      
      3.   Declarația Comisiei privind evaluarea contribuțiilor unice în contextul inițiativei FEIS în scopul punerii în aplicare a Pactului de stabilitate și de creștere
      
      
         „Fără a aduce atingere prerogativelor Consiliului în punerea în aplicare a Pactului de stabilitate și de creștere (PSC), contribuțiile unice ale statelor membre la FEIS sau la platformele tematice de investiții sau la platformele de investiții la care participă mai multe țări, instituite pentru punerea în aplicare a planului de investiții, fie că sunt realizate de un stat membru sau de băncile naționale de promovare care sunt clasificate în sectorul public general sau care acționează în numele unui stat membru, ar trebui ca, în principiu, să reprezinte măsuri unice, în înțelesul articolului 5 din Regulamentul (CE) nr. 1466/97 al Consiliului și al articolului 3 din Regulamentul (CE) nr. 1467/97 al Consiliului.”